Mladiću i Hadžiću mora suditi ICTY\nSudija i bivši predsednik Haškog tribunala (ICTY) Fausto Pokar poručio je u Beogradu da se Ratku Mladiću i Goranu Hadžiću mora suditi pred tim sudom, i dodao da 2011. godina ne mora da bude i kraj rada Tribunala. Na regionalnom skupu posvećenom suđenjima za ratne zločine, predstavnici Srbije ponovili su da će Beograd ispuniti svoje obaveze i izručiti preostalu dvojicu haških optuženika.\nPoces suočavanja sa istinom o ratnim zločinima neophodan je kao garant trajnog mira u regionu. U tom procesu hapšenje haških optuženika Ratka Mladića i Gorana Hadžića neophodno je zbog Srbije i pravde, ali i moralne, materijalne i političke štete koju begunci nanose zemlji. Naglašavajući da Beograd mora učiniti sve kako bi se oni našli u Hagu, sudija Haškog suda Fausto Pokar najavio je mogućnost rada Tribunala i posle 2011. godine:\n“Nadam da će preostala dvojica haških begunaca Ratko Mladić i Goran Hadžić biti uhapšeni i da će im se, ako treba, suditi u Hagu i posle 2011. Ta godina ne mora da bude kraj rada Tribunala. Savet bezbednosti UN može da produži rad suda i verujem da će se to i dogoditi. I nadam se da će napori srpskih vlasti i institucija da ispune obavezu izručenja dvojice haških begunaca, biti pozitivno okončani.”\nI ovom prilikom, kao i mnogo puta do sada moglo se čuti da je Srbija talac dvojice ljudi, i da se čini sve kako bi to prestala da bude. Ističući da najnoviji izveštaj Evropske komisije šalje ohrabrujući signal Beogradu kada je reč o saradnja sa Hagom i procesiranju ratnih zločina, predstavnici institucija uveravaju da će ispuniti sve obaveze:\nDržavni sekretar u Ministarstvu pravde Slobodan Homen:\n“Da istaknem u ime Vlade da ćemo uhapsiti preostale haške begunce, da će oni biti izručeni Haškom tribunalu, i to ne zbog Haga, ne zbog Evropske unije i integracija, to je pre svega zbog naše zemlje, zbog Srbije i zadovoljenja pravde.”\nTužilac za ratne zločine Vladimir Vukčević:\n“Kao demokratsko i civilizovano društvo, težimo individualizaciji krivice, jer svaki zločinac ima ime i prezime. Kao krajnji cilj našeg delovanja ostvarićemo pravdu za žrtve.”\nTome se nada i predstavnik Holandije, zemlje koja čvrsto insistira na izručenju Ratka Mladića kao uslovu za dalje evropske integracije Srbije. Ambasador u Beogradu Ron Van Dartel:\n"Nadam se da sam jasno naznačio da želimo da podržimo Srbiju u njenom budućem razvoju ali pre toga ona mora da se uhvati u koštac sa prošlošću. Uslovljavanje Srbije na daljem putu evropskih integracija je neizbežno, ali je teško objasniti zašto je moja zemlja u tome tako uporna. Ona nastoji da igra pozitivnu ulogu u regionalnim procesima suočavanja sa prošlošću."\nOvi procesi nisu mogući bez čvrste saradnje i dobrih odnosa zemalja regiona, koji se na političkom nivou svakodnevno zaoštravaju. Iako navode da političke odluke otežavaju proces pomirenja, predstavnici pravosuđa iz regiona saglasni su da na profesionalnom planu nema problema u saradnji. Na pitanje da li i koliko je otežavaju međusobne tužbe Beograda i Zagreba za genocid, sudija Vrhovnog suda Hrvatske Damir Kos odgovara:\n„To je onaj jedan dio koji sam rekao da ja kao sudac mogu razmišljati jedino o individualnoj odgovornosti. Tko je bio prvi, a tko drugi, tko je stvarni uzročnik rata, a tko je tek odgovarao na rat, meni kao sudiji naprosto nije dopušteno i ne želim na takav način razmišljati. Ali, kolege sudije i iz Srbije i iz Hrvatske veoma uspešno obavljaju svoju suradnju u postupcima utvrđivanja individualne odgovornosti.“\nDa među sudijama postoji visok stepen razumevanja i profesionalizma, potvrđuje i predsednica suda BiH Meddžida Kreso, ali i dodaje:\n„Mi smo limitirani određenim političkim rješenjima. Dakle, politika kasni u donošenju određenih odluka koje bi omogućile da malo bolje sarađujemo. Tu pre svega mislim na neuspostavljanje mehanizma za izručivanje onih osumnjičenih, optuženih, pa čak i pravosnažno osuđenih da budu isporučeni zemlji koja ih treba. Tu apsolutno ne postoji politička volja.“\nI dok se čekaju politički potezi, pravosudne institucije u regionu moraju uložiti dodatne napore da sarađuju u rešavanju stručnih, zakonodavnih, organizacionih i kadrovskih problema, pre svega zbog najavljenog prestanka rada Tribunala u Hagu, zaključili su učesnici skupa u Beogradu.


Nectar širi zasade organskih jabuka - VranjeNET\nNectar širi zasade organskih jabuka\nKompanija Nectar, lider u preradi voća i proizvodnji voćnih sokova u Srbiji i u regionu, ove godine u Vladičinom Hanu, pored postojećih 45 hektara, zasadiće još 20 hektara organskim jabukama. Ovogodišnji prinos iznosiće do kraja godine oko 400 tona, a kada u naredne dve godine bude pokriveno svih 114 hektara organskim zasadima, očekuje se da prinos dostigne i do 4.000 tona najboljih sorti organske jabuke\nOrganske jabuke sa naših plantaža u Vladičinom Hanu najviše se koriste u proizvodnji Life 100% sokova koji su među prvima od Privredne komore Srbije dobili žig “čuvarkuća”, kao i dečije hrane Frutek. Ovako zaokružen sistem proizvodnje od domaće kvalitetne sirovine do finalnog proizvoda omogućava da dodata vrednost ostane u Srbiji, a Nectar je među prvima dobio žig za preko 15 svojih proizvoda.\nOvo je samo još jedan veliki korak u dugogodišnjem opredeljenju kompanije da proizvodi zdrave proizvode sa dodatom vrednošću za svoje potrošače u Srbiji i širom sveta. Verujemo da će ovo uticati ne samo na razvoj organske proizvodnje u Srbiji, već i na razvoj ovog važnog dela naše zemlje – istakla je Mina Tadić, direktorka korporativnih komunikacija Nectar grupe.\nU naredne četiri godine biće uloženo 500 hiljada evra\nU opremu i sadnice uloženo je do sada 200 hiljada evra, a u naredne četiri godine biće investirano ukupno 500 hiljada evra. Cilj kompanije Nectar je da podstakne mlade poljoprivednike da se vrate na selo, da pomognu farmerima tako što će imati siguran otkup u Vladičinom Hanu i okolini, gde se nalazi i Nectarova najveća fabrika za preradu voća i povrća u regionu.\nOvim povodom, prilikom posete organskim plantažama, u ime regionalne Privredne komore Leskovac direktor Goran Jović izjavio je da je kompanija Nectar sarađuje sa više od 500 farmera samo na području Vladičinog Hana, Leskovca, Crne Trave, Medveđe i Lebana, a brojnim kooperantskim odnosima sa manjim proizvođačima i direktno omogućava zapošljavanje velikog broja ljudi i potpomaže razvoj voćarstva i celokupne privrede juga Srbije.\n– Kompanija Nectar je jedna od prvih kompanija koja je dobila žig “čuvarkuća”. Veoma je važno da se sve kompanije sa područja juga Srbije uključe u ovu akciju jer će korist takve podrške za privredu Srbije, ali i sve građane, biti zaista velika – izjavio je Jović.\nZa zdravo odrastanje najmlađih\nOd prve ovogodišnje berbe organskih jabuka, Nectar je sa Opštinom Vladičin Han organizovao da đaci prvaci u svim osnovnim školama u ovoj opštini dobiju na pokon zdravu užinu – organske jabuke. Tim povodom, predsednik Opštine Vladičin Han Goran Mladenović istakao je da se “Opština trudi da podrži, ali i preduzme aktivnosti koje će doprineti razvoju lokalne zajednice i zdravom odrastanju naših najmlađih, a sa Nectarom se razumemo u tim naporima od prvog dana”.\nZa 20 godina kompanija Nectar je ostvarila preko milijardu evra bruto dodate vrednosti u Srbiji, podržala 5.500 radnih mesta u sistemu vrednosti, izgradila preko 30 brendova i apsolutni je lider sa 22 procenta tržišnog učešća na regionalnom tržištu sokova. Nectar veruje da je formula uspeha: biti kompanija koja neguje porodične vrednosti i NIJE SVEJEDNO filozofiju poslovanja.\nNectar je od svog osnivanja 1998. godine do danas sa istom vlasničkom strukturom – 100 odsto u vlasništvu porodice Radun. Nectar posluje u celom regionu, ima šest fabrika u Srbiji, Severnoj Makedoniji i Sloveniji, a u sastavu Nectar grupe posluju, osim Nectara, i Heba i Fructal.


TRI namirnice koje ne smete jesti posle DESET sati ujutru! - PRess Serbia | PR PRess team\nNutriconisti savetuju da doručak ne smemo da preskačemo, ali nas i upozoravaju šta ne bi trebalo da konzumiramo pre 10 sati ujutru.\nIako sadrži puno vitamina, među kojima su najvažniji A i E, osim zdravih masnoća sadrži i dosta zasićenih koje mogu štetno da utiču na srce i krvne sudove i doprinesu gojenju. Umesto toga nautriconisti predlažu maslac od kikirija, jer smanjuje osećaj gladi.\nNutricionisti tvrde da većina voćnih sokova sadrži jednaku količinu šećera kao i kupovni sok, što ih čini jednim od najgorih izbora za doručak ali i konuzumaciju uopšte. Jedan od razloga što unos sokova ne doprinosi mršavljenju je i taj što mnogi ljudi dok ne žvaću hranu nemaju osjećaj da su išta uneli u organizam, pa brzo požele da pojedu nešto konkretno.\nTagovijogurt maslac namirnice ZDRAVA HRANA


Čestitka predsjednika Narodne skupštine povodom Dana Republike Srpske | NSRS\nPredsjednik Narodne skupštine Republike Srpske Nedeljko Čubrilović čestitao je svim građanima 30. rođendan Republike Srpske, ističući da je danas veoma važno postaviti nove prioritete opstanka i razvoja Republike, kao stabilne i uspješne zajednice.\n„Poslanici Skupštine srpskog naroda u Bosni i Hercegovini 9. januara 1992. godine proglasili su Republiku srpskog naroda u BiH, koristeći svoje demokratsko i ustavno pravo. Od tada do danas Republika Srpska uspješno odolijeva brojnim izazovima i prošla je kroz brojne krize, od one ratne, do onih mirnodopskih koje su nas kasnije pratile. Zahvaljujući našoj odlučnoj volji, Republika Srpska je opstala i ostala, kao siguran dom, prije svega, srpskog naroda u BiH“, rekao je predsjednik Čubrilović, podsjećajući na to da je narod Republike Srpske na referendumu odbranio svoje pravo da obilježava Dan republike, koje su pokušali da mu oduzmu.\nOn je podsjetio da su svoj dom u Republici Srpskoj pronašle stotine hiljada u ratu prognanih Srba sa prostora Federacije BiH i Hrvatske i da je postojanje i opstanak Republike Srpske garancija za njihov miran san.\n„Najbolji od nas u temelje Republike Srpske ugradili su svoje živote i to niko od nas nema pravo, ni mandat da zaboravi. Njihova žrtva nije bila uzaludna, njihova žrtva stvorila je Republiku Srpsku, a na nama je da je sačuvamo i što jaču i stabilniju predamo u nasljeđe generacijama koje dolaze“, rekao je predsjednik Narodne skupštine.\nPredsjednik Čubrilović je istakao da je u godinama pred nama neophodno vratiti neustavno i na silu oduzete nadležnosti Republici Srpskoj, osnažiti njen ekonomski kapacitet, očuvati kulturnu baštinu i identitet, te učiniti sve kako bi došlo do poboljšanja demografske situacije.\n„Sa željom da naša Republika Srpska bude zajednica srećnih i zadovoljnih ljudi, još jednom vam čestitam Dan republike. Na mnogaja ljeta!“, zaključio je Čubrilović.


Vesti online / Sport / Fudbal / Rašović: Nisam ljut na Ninkovića!\nRašović: Nisam ljut na Ninkovića!\nTrener fudbalera Partizan Vuk Rašović rekao je danas u Beogradu da ne bi mogao da bude zadovoljan nerešenim rezultatom protiv Vojvodine u predstojećem derbiju Super lige Srbije, jer njegov tim uvek ide na pobedu.\nŽeli tri boda u Novom Sadu: Vuk Rašović\n"Ne bih bio zadovoljan bodom. Partizan u Srbiji uvek mora da teži pobedama i tri boda su ono što mi želimo. Naše ime nas tera na takvo razmišljanje. Jednostavno, ko god da je na ovom mestu, sudbina svih nas je da igramo na pobedu i Partizan će tako igrati u nedelju", rekao je Rašović na konferenciji za novinare.\nPartizan u nedelju od 17.00 gostuje u Novom Sadu ekipi Vojvodine u utakmici 7. kola Super lige Srbije.\n"Igramo protiv Vojvodine, koja je jedan najvećih konkurenata za domaće trofeje, sa ekipom koja je dugo na okupu i koji je ojačan u prelaznom roku. Pamtimo svi njihove dobre igre u Evopi na početku sezoni. Poučeni blizom istorijom, kada smo imali dosta problema i u Novom Sadu i u Beogradu, sve to vuče na oprez", kazao je Rašović.\nRašović je naveo da Vojvodina ima odličan tim i trenera i da ih neće zavarati problemi koje imaju Novosađani.\n"Očekuju da pokušaju na dosta načina da nas ugroze, a mi ćemo imati odgovor na sve to... Svi imaju probleme. Vojvodina ima probleme u organizacionom delu, ali nas to neće zavarati. Očekujem da utakmica opravda epitet derbija kola", kazao je trener Partizana.\nOn je istakao da za mesto u timu neće konkurisati Erik Đemba Đemba i Miloš Ostojić koji su povređeni, a pohvalio je i igre Ismaila Fofane i Nemanje Kojića.\n"Oni dosta dobro funkcionišu za sada, redovno se upisuju u strelce. To je ono što raduje i želim da samo tako nastave. Mi rastemo iz utakmicu u utakmicu. Naravno da možemo bolje i nadam se da ćemo biti još bolji", kazao je Rašović.\nUpitan da li će Nikola Ninković biti u konkurenciji za tim i da li je još ljut na njega zbog ponašanja, Rašović je kazao da nikada nije bio ljut na mladog igrača.\n"Nikada nisam bio ljut na njega, pokušao sam samo da mu pokažem da ne može da se ponaša tako kako se ponašao. On je u najozbiljnijoj konkurenciji za meč", rekao je Rašović.\nFUDBAL Partizanu derbi: Jojić razbio Jagodinu!


pevacice karijera vrhunac slava\nKada su bile vrhuncu karijere i svakodnevno punile novinske stupce, one su odlučile da se povuku iz javnosti i posvete se privatnom životu. Neke od njih su to svojevoljno uradile i nikada se nisu pokajale, dok je druge porodična tragedija naterala na takav potez.\nFoto: youtube/ Hit Records Discography / youtube\nVesna Pisarović je 2000-ih bila jedna od najpopularnijih pevačica sa brojnim hitovima, ali je na iznenađenje mnogih iznenada je odlučila da se povuče sa estrade.\nOna se udala za Ozrena Pupovca, sina hrvatskog političara Milorada Pupovca, i sa njim se odselila u Berlin.\nU intervjuu za "Blic" pre dve godine istakla je da se nikada nije pokajala zbog te odluke.\n- Mogu samo reći da nipošto ne žalim za ovom radikalnom odlukom skretanja prema džezu, koja čak i uprkos jednog sasvim trnovitog puta dugogodišnje pripreme, raznih žrtvovanja te svakodnevne discipline, zapravo i neprestano i neiscrpno ispunjava - rekla je tada Vesna.\nPevačica Lina Božović Marković bila je velika zvezda devedesetih, a njen hit "Bumbar" iz 1996. godine obeležio je ovaj period na domaćoj muzičkoj sceni, međutim zbog smrti oca povukla se sa estrade.\nLina je poreklom iz Crne Gore, pokrenula je sopstveni biznis, a pored toga i dalje se bavi muzikom, ali daleko od reflektora i estrade.\n- Imam agenciju koja se bavi organizacijom događaja, muzičkih, sportskih, turističkih. Postoji jedan bend s kojim radim poslednje dve godine u Crnoj Gori, u maju ulazimo u studio pa će biti novih pesama. Ne znam šta će biti od toga, ali mi ćemo se sigurno lepo zabaviti - ispričala je jednom prilikom za domaće medije.\nLina je majka dve ćerke, Eme i Katarine, a nakon gubitka oca zadesila ju je još jedna porodična tragedija kada joj je preminuo suprug.\nFoto: instagram/dajana_gojkovic_ex_penezic / Instagram\nNaime, iako je lepoj Užičanki karijera bila u usponu i predviđali su joj veliki uspeh na domaćoj javnoj sceni, ona je u jednom trenutku odlučila da se povuče i u potpunosti se posveti studijama na Medicinskom fakultetu Univerziteta u Beogradu.\nOna se pre pet godina pohvalila diplomom državnog fakulteta i zvanjem doktorke, što je oduševilo sve njene prijatelje, ali i celokupnu javnost.\nU avgustu prošle godine, Dajana je rekla sudbonosno "da" svom partneru fudbaleru Darku Gojkoviću, a početkom ove godine postali su roditelji sina Alekseja.\nBuba Miranović je pre tridesetak godina važila je za jednu od najlepših pevačica na estradi, ali u jednom trenutku se potpuno povukla iz javnosti.\nPoznata pod estradnim imenom Buba Miranović, a ime koje je dobila po rođenju joj je - Biljana Bosiljčić, što malo ko zna. Na početku karijere, tokom jednog od nastupa, upoznaje supruga Žiku i odlučuje da se sa svega 19 godina uda za njega.\nKarijera joj je išla uzlaznom putanjom, međutim ona se povukla iz javnosti i posvetila privatnom životu.\nVIDEO: Pevacice koje su se zabavljale sa plesacima\nPevacice koje su se zabavljale sa plesacima


Ove kompanije imaju DOZVOLU da izvoze meso u EU | Agromedia\nČETVRTAK, 19. DECEMBAR 2019\nPrilikom izvoza mesa u Evropsku uniju ima puno nepoznanica jer se moraju ispuniti mnogobrojni zahtevi, norme, standardi, pribaviti razni sertifikati u pogledu kvaliteta mesa, kao i oni za praćenje proizvoda. Ipak, ovo tržište predstavlja veliki potencijal i ne treba odustati.\nEvropska unija je jedinstveno tržište sa 28 zemalja i vodeći je poslovni partner srpskih preduzeća. Iako je predstavlja atraktivno tržište za proizvođače mesa i mesnih prerađevina, ipak je regulativa i snalaženje u njoj nešto o šta se spotiče većina proizvođača.\nIzvoz na Evropsko tržite sadrži brojne izazove koji su stavljeni pred domaće izvoznike što zahteva strateški pristup.\nZato je za uspešan nastup na tržištu EU potrebno izvršiti dobru pripremu, pa je savet da se konsultujete sa Upravom za veterinu, kao i regionalnom Privrednom komorom kako biste prikupili sve informacije koje su vam potrebne.\nProcedura registracije, odobravanje i stavljanje na listu za izvoz u zemlje članice Evropske Unije obavlja se preko Odeljenju za javno veterinarsko zdravlje, Uprave za veterinu.\nA, da je izvoz mesa u Evropsku uniju moguć dokazale su nam kompanije koje su dobile odobrenje. Ovo su kompanije iz naše zemlje koje su dobile dozovlu da distribuiraju meso i mesnate proizvode van granica naše zemlje.\nDetaljnu listu tih kompanija možete pogledati na ovom linku: Lista odobrenih izvoznih objekata za izvoz u EU.


Bez dočeka Nove godine na otvorenom - Dnevnik Juga\nPočetna / DRUŠTVO / Bez dočeka Nove godine na otvorenom\nDnevnik Juga 18/12/2019\tDRUŠTVO, Vranje Ostavi komentar\nRukovodstvo Grada Vranja odlučilo je da i ove godine izostane organizovan doček Nove godine na otvorenom.\nPrema rečima gradskog većnika Miće Mladenovića, umesto proslave na trgu, planirana sredstva biće uplaćena na namenski račun za lečenje dece koja boluju od teških bolesti.\n„Ovo je četvrta godina zaredom kako novac za proslavu Nove godine usmeravamo na namenski račun i ove godine na račun će biti uplaćeno 500.000 dinara. Mislim da je to pravi način da započnemo novu godinu jer se zaista radi o humanom činu“, rekao je Mladenović.\nOn je dodao da će se o programu proslave i eventualnim muzičkim nastupima za Dan grada izjasniti Organizacioni odbor formiran od strane Gradskog veća.\nPrethodni U Narodnom muzeju otvorena izložba „Hristifor Crnilović – predmeti iz Leskovca i okoline“\nSledeći WHATIFNESS EKIPA U SUBOTU U LESKOVCU – Akcija za toplinu i radost onih koji je retko imaju


Osnovano udruženje ˝Koalicija za međunarodno pravo˝\nU subotu 05. decembra, u Sarajevu je održana Osnivačka skupština Udruženja građana "Koalicija za međunarodno pravo" koja će djelovati na prostoru cijele Bosne i Hercegovine.\nGrupa od dvadeset mladih entuzijasta, diplomiranih pravnika, postdiplomaca, magistara i doktoranata iz Sarajeva, Tuzle, Zenice i Brčko Distrikta BiH, okupila se na jednom mjestu kako bi osnovala udruženje građana, kao nepolitičku, vanstranačku, neprofitnu organizaciju na državnome nivou, koja će imati, kao osnovni cilj, promociju nauke i struke međunarodnoga prava i međunarodnih odnosa. Mladi ljudi su se udružili u jedno ovakvo udruženje zbog sve većeg značaja i potrebe za izučavanjem međunarodnoga prava i međunarodnih odnosa, a sve sa ciljem jasnijeg, potpunijeg i cjelovitijeg razumijevanja osnovnih njihovih načela.\nKoalicija za međunarodno pravo će, između ostalog, raditi na promociji dostupnih stipendija, studijskih programa, ljetnih škola i seminara iz oblasti međunarodnoga prava i međunarodnih odnosa u Bosni i Hercegovini i svijetu, raditi će na promociji i organizaciji domaćih i međunarodnih takmičenja iz navedenih disciplina, sarađivati će sa europskim i svjetskim udruženjima slične programske orijentacije.\nU vremenu globalizacije i otvorene tržišne ekonomije, u vremenu sve veće saradnje među susjednim državama, u doba regionalnih udruživanja u unije i saveze, ukazuje se konstantna potreba za produbljivanjem znanja iz navedenih oblasti kao i promocija međunarodnoga prava u svim segmentima ljudskoga društva.\n- Vjerujemo da će osnovne vrijednosti koje su zaštićene međunarodnim pravom premostiti nacionalne i etničke barijere u Bosni i Hercegovini i da ćemo, u konačnici, zajednički i neiscrpno raditi na uspješnoj promociji bosanskohercegovačkih interesa u svijetu, kaže se u informaciji koju smo dobili od Mr. sci. Enisa Omerovića, predsjednika Udruženja.


Poštovani prijatelji konferencije,\nDragi učesnici skupa,\nna završetku ove konferencije možemo konstatovati da su postavljeni ciljevi našeg naučnog skupa ostvareni: želeli smo da učestvuje veliki broj autora, da radovi budu kvalitetni i da imamo veliki broj učesnika skupa. Smatramo i da su autori pišući i izlažući svoje radove unapredili svoja znanja i veštine. Okupljajući na jednom poslu ljude koji se bave naukom i one koji neposredno rade računovodstvene poslove ili koriste računovodstvene informacije uspeli smo da i jednima i drugima obezbedimo prave sagovornike. Uspostavljeni međusobni kontakti, takođe, predstavljaju uspeh naše konferencije. Održavanje ovakve konferencije doprinelo je i daljem učvršćivanju ugleda našeg Univerziteta. Konferencija je pokazala da imamo puno prijatelja koji prate i podržavaju rad našeg Univerziteta.\nNa osnovu urađenih i prikazanih radova opšti zaključak je da postoje brojne mogućnosti za poboljšanje finansijskog izveštavanja, pogotovu u našoj zemlji, kako bi ono na pravi način odgovorilo zahtevima korporativnog upravljanja.\nKonferencija je ukazala i na dva pravca globalnih promena u računovodstvenoj struci:\nseljenje računovodstva i radnih mesta računovođa iz jedne zemlje u drugu u okviru globalizacije računovodstvenih poslova,\npromena organizovanja računovodstva: promena u načinu čuvanja podataka, softvera i načinu korišćenja tih podataka.\nKonferencija je ukazala i na neke od mogućih pravaca delovanja računovođa i korisnika finansijskih informacija u pravcu poboljšanja kvaliteta finansijskog izveštavanja: razvijanje poslova kompiliranja računovodstvenih informacija. Dakle, naredne konferencije će imati, itekako čime da se bave.\nPozivamo vas da sledeće godine ponovo dođete i prezentujete svoja poslovna rešenja problema sa kojim ste se susreli u svakodnevnom radu.\nUrednici konferencije FINIZ


RADOJIČIĆ: Bez prisustva u medijima nema bavljenja politikom | Banjaluka.net\n“Politika je blisko vezana sa medijima i nema bavljenja politikom u savremeno vrijeme bez prisustva u medijima, bez odnosa sa sredstvima za informisanje”, rekao je Radojičić, koji je danas u Banjaluci učestvovao u panel diskusiji Akademije za političke lidere o odnosima politike i medija.\n“Koliko god, čak i korektni bili, od uređivačke politike dosta zavisi šta će prenijeti… Ako je negativno nastrojen, imaće negativ prilog, ako je pozitivno nastrojen, imaće pozitivan prilog, to je još jedna od realnosti”, rekao je Radojičić.\n“Uvijek mi je zadovoljstvo da mladim ljudima koji su ušli u političke vode prenesem neka svoja iskustva, jer svi oni sigurno imaju dosta ambicija i entuzijazma, a dobro im dođe svaki savjet od nas koji smo već dugo u tom poslu”, dodao je Radojičić.\nAkadmiju je organizovao Institut “Perpetum mobile”, čiji je direktor Ilija Trninić podsjetio da 12. generacija Akademije za političke lidere u BiH ima 20 polaznika koji dolaze iz 13 političkih partija i 14 gradova iz BiH.\nAkademija za političke lidere/ke u BiH je jednogodišnji program obuke koji Institut “Perpetum mobile” iz Banjaluke provodi od 2007. godine.


Spuštena zavesa na 46. Dane komedije – Bookvar\nPoziv za učešće na kursevima kreativnog pisanja\nRomani našeg detinjstva: "Vinetu"\nKnjige i ruže na ulicama Barselone\n"Čitav život": "Starac i more" za ponavljače\nKako je Politikin zabavnik postao vest zbog "lezbijskog stripa"\nU četvrtak počinje 14. Međunarodni salon stripa\nNadi Šargin nagrada "Miloš Žutić"\nSpuštena zavesa na 46. Dane komedije\nUručenjem nagrada i čitanjem poruke povodom Međunarodnog dana pozorišta, kojoj je ove godine autor poznata francuska glumica Izabel Iper, u Jagodini je spuštena zavesa na 46. Pozorišni festival najboljih komediografskih ostvarenja Srbije “Dani komedije”, koji su trajali od 20. marta.\nFestival je održan pod pokroviteljstvom Ministarstva kulture i informisanja i Skupštine grada Jagodine. Na svečanosti je sinoć doajenu srpskog glumišta, pozorišnom, filmskom i televizijskom glumcu Vlastimiru Velisavljeviću uručena nagrada “Zlatni ćuran” za životno delo, najveća nagrada festivala.\nStručni žiri festivala najboljom predstavom je proglasio “Hipnoza jedne ljubavi” Dušana Kovačevica koji je i režirao, u izvođneju “Zvezdara teatra”, a tu predstavu i najsmešnijom, svojim glasanjem ocenila i publika.\nŽiri je radio u sastavu: teatrolog dr Miroslav Radonjić, predsednik, glumica Danica Maksimović i vajar Marija Vulić. “Hipnoza jedne ljubavi” je dobila nagrade stručnog žirija “Mija Aleksić” i publike “Miodarg Petrović Čkalja” i statuetu “Jovanče Micić” a Kovačević nagradu za najbolji savremeni domaći komediografski tekst izveden na festivalu.\nSelektor ovogodišnjeg festivala bila je tetarolog i pozorisni kriticar dnevnog lista “Politike” Ana Tasić. Posle uručenja nagrada, u čast nagrađenih, Gradsko pozorište “Jazavac” iz Banja Luke odigralo je predstavu “Celo telo tu me boli”, autor i rezija Nikola Pejaković.


Zverev o krizi: Raskid sa djevojkom, bolest oca... | Radio Televizija BN\nZverev o krizi: Raskid sa djevojkom, bolest oca...\nNemački teniser Aleksander Zverev pokušaće narednih dana u Minhenu da popravi utisak posle prilično bledih igara u prvoj trećini sezone.\nTenis 30.04.2019 | 13:00\nSamo jedno finale (Akapulko) niz turnira u kojima je takmičenje završavao na drugom i trećem stepeniku, malo je to za ambicije 21-godišnjeg tenisera, trećeg na ATP listi.\nOd Zvereva se mnogo očekivalo u 2019. godini, ali za sada, ta očekivanja ne opravdava. Uoči starta turnira u Minhenu, gde je slobodan u prvom kolu, otkrio je šta ga muči.\nZverev je otvorio dušu i rekao da njegovi nešto slabiji rezultati u prva četiri meseca u sezoni imaju veze sa privatnim problemima.\n"Znate da sam sa vama novinarima uvek iskren. Mnogo se toga izdogađalo u poslednje vreme. Situacija oko menadženta me je koštala mnogo. Po prvi put i moj otac zbog bolesti ne može da bude sa mnom. I konačno, raskinuo sam sa devojkom. To sve utiče na mene. Možda drugi igrači ne bi pričali o tome, ali to nije slučaj sa mnom. Uvek pričam iz srca. Ipak, sada se sve polako stišava. Zadovoljan sam svojim životom na terenu i van njega", rekao je Zverev.\nNemački mediji prenose spekulacije da je sada u vezi sa modelom Lenom Gerke, sa kojom je nedavno viđen na humanitarniom meču u Minhenu.\nKada je reč o njegovom ocu, on se nalazi na ispitivanjima u bolnici, ali prema prvim informacijama situacija nije tako ozbiljna kao što se činilo u prvi mah.\nTakođe, poznato je da Sašin trener Ivan Lend ima problema sa alergijom na polen, pa ni on ne može da mu se posveti u potpunosti.\nMnogo energije oduzela mu je i sutuacija sa menadžerom pošto je u sudskom procesu sa prethodnom kompanijom koju predstavlja Patrisio Api. Bilo je govora da bi menadžer mogao da mu bude stariji brat, Miša, ali Aleksander je to demantovao.\n"Da to bude neko iz porodice ne dolazi u obzir. Po zakonu, sada mi nije dozvoljeno da razgovaram sa drugim menadžerima. Tako da je to razlog što nema rešenja te situacije. Pozabaviću se time u budućnosti", rekao je treći teniser sveta.


Pomoć građanima Priboja - SDA Sandžaka\nU prostorijama SDA Sandžaka u Priboju, danas je počela podjela humanitarne pomoći stanovnicima Priboja slabijeg materijalnog stanja. Akcija se organizuje u saradnji sa „Merhametom“ iz Novog Pazara, a trajaće sve dok ima zaliha.\nʺOvo je još jedna u nizu akcija koju sprovodimo u saradnji sa Merhametom iz Novog Pazara. Svjesni smo činjenice, da su opštine poput Priboja najviše pogođene siromaštvom, a interesovanje za akciju raste iz godine u godinu kao i, nažalost, broj naših sugrađana koji su imali potrebu za ovakvom vrstom pomoći”- izjavila je Alma Slatina, predsjednica Asocijacije mladih SDA Sandžaka u Priboju.\nOna je napomenula da se intenzivno nastavlja sa ovakvim akcijama i izrazila nadu da će mediji pomoći u podizanju što većeg nivoa svijesti i poboljšanja cjelokupne socijalne slike u našem društvu.\nOpštinski odbor SDA Sandžaka i građani Priboja ovom prilikom upućuju veliku zahvalnost “Merhametu” iz Novog Pazara, na pomoći koju često donira ovom ogranku.


Teodorino lečenje se nastavlja, rešen finansijski problem! – Spasimo Teodoru\nZahvaljujući zalaganju Generalnog konzulata Republike Srbije u Frankfurtu, garancijama koje daje Humanitarna fondacija „Budi human“ i razumevanju rukovodstva Univerzitetske klinike u Frankfurtu, lečenje devetogodišnje Teodore Vranješević iz Kragujevca, obolele od akutne mijeloidne leukemije, biće nastavljeno na najbolji mogući način, uprkos tome što još uvek nije isplaćen kompletan iznos cene transplantacije kostne srži!\nOvo je dogovoreno u ponedeljak, 29. maja, na sastanku predstavnika Konzulata Srbije u Frankfurtu sa rukovodstvom Uni klinike. – Čelnici Univerzitetske klinike dobili su uveravanja od predstavnika države Srbije u Frankfurtu, da će preostalih 200.000 evra za Teodorino lečenje biti isplaćeno tokom jula, kada operateri mobilne telefonije u Srbiji na račun Fondacije „Budi human“ prebace novac prikupljen SMS porukama koje su građani slali pomažući Teodorino lečenje. Ovo uveravanje potkrepljeno je i zvaničnom garancijom koju će nemačkoj klinici dostaviti Fondacija „Budi human“, izjavio je Teodorin otac Bogdan Vranješević.\nUniverzitetska klinika – Frankfurt\nBOGDAN VRANJEŠEVIĆ – Predstavnici Uni klinike, poneli su se maksimalno korektno i ljudski. – Potpuno razumeju situaciju i poručili su nam da ne brinemo, da će Teodora imati najbolji mogući tretman, da će sve što je potrebno u njenom lečenju, računajući i transplantaciju kostne srži, biti preduzeto bez obzira što će kompletan iznos cene lečenja biti isplaćen tek za mesec i po do dva. Naša porodica beskrajno zahvaljuje Uni klinici u Frankfurtu, našem Generalnom konzulatu u tom gradu koji se od samog starta maksimalno založio za nas, kao i Fondaciji „Budi human“, ali, pre svega, svim građanima Srbije i našim ljudima u inostranstvu, koji su nam svojim donacijama pomogli da spas za Teodoru potražimo u najeminentnijoj evropskoj medicinskoj ustanovi.\nPodsetimo, u humanitarnoj akciji za obezbeđenje 350.000 evra za Teodorino lečenje u Frankfurtu, u rekordnom roku, za svega pet dana prikupljen je potreban novac, ali ceo iznos još uvek nije na raspolaganju porodici Vranješević. Nemačkoj klinici uplaćen je depozit od 150.000 evra, a preostalih 200.000 evra biće prebačeno tek u julu, kada novac od SMS poruka bude „operativan“.


novinar – Kragujevčani – Najposećeniji portal u Šumadiji\nNovinar Stefan Cvetković lažirao je svoju otmicu u dogovoru sa jednim kontroverznim estradnim menadžerom, saznaje „Alo!“. Cilj cele operacije bio je da se izazove uzmenirenje i proteste građana nalik na ukrajinski ili makedonski scenario. Mada će se mnogo toga znati narednih dana po svoj prilici je ovaj menadžer koji ima dobre veze na Kosovu, ali […]\nPosted in: AktuelnoTagged: MENADŽER, nestanak, novinar, Politika, PrevarantLeave a commentKragujevčani\t 16/06/2018\nPredsednik Srbije Aleksandar Vučić saopštio je na vanrednoj konferenciji da je novinar Stefan Cvetković pronađen. Predsednik je rekao da je formirana radna grupa za pronalazak novinara Stefana Cvetkovića, te da je posle 30 sati potrage Cvetković pronađen živ i zdrav. Preksinoć oko 23 sata obavešteni smo o nestanku novinara Stefana Cvetkovića iz Bele Crkve i […]\nPosted in: AktuelnoTagged: aleksandar vucic, novinar, STEFAN CVETKOVIĆLeave a commentKragujevčani\t 15/06/2018


Грабовац сумња у прикривање ратног злочина над Србима у Оџаку | Јадовно 1941.\nGrabovac sumnja u prikrivanje ratnog zločina nad Srbima u Odžaku\nPredsjednik Odbora za traženje zarobljenih, poginulih boraca i nestalih civila Republike Srpske Marko Grabovac izrazio je sumnju da je sa lokacije masovne grobnice u dijelu napuštenog pravoslavnog groblja u Odžaku, izmještena srpska masovna grobnica.\n“Došao sam do podataka da je u ovoj masovnoj grobnici bilo zakopano i šest vojnika JNA koji su tokom proteklog rata bili zatočeni u logoru u Odžaku, a koje i dalje potražuje Republika Srbija”, rekao je Grabovac Srni.\nGrabovac kaže da je ove podatke dobio od srpske logorašice koja je bila zatočena i silovana u Odžaku, a koja je o ovom progovorila prilikom nedavnog svjedočenja u Sarajevu.\nGrabovac je ponovio da mu je svjedok bošnjačke nacionalnosti ranije pokazao lokaciju srpske masovne grobnice u Odžaku.\nOn je podsjetio da je ekshumacija izvršena na ovoj lokaciji još u novembru prošle godine, ali iz nepoznatih razloga o tome nije bila obaviještena javnost.\nPortparol Instituta za nestala lica BiH Lejla Čengić rekla je ranije Srni da je u dijelu pravoslavnog groblja u Odžaku izvršena ekshumacija, ali da nisu pronađeni posmrtni ostaci vojnika Vojske Republike Srpske.


SAD pozdravile primirje u Idlibu ali insistiraju na obustavi napada na civile — Radio Velkaton : Radio Velkaton\n4. Avgusta. 2019. Svijet\nSAD pozdravile primirje u Idlibu ali insistiraju na obustavi napada na civile\nAmeričke vlasti danas su pozdravile primirje u sirijskoj provinciji Idlib na sjeverozapadu Sirije, ali insistiraju na obustavi napada na civile, izjavila je portparolka diplomatije SAD Morgan Ortagus koja se nalazi u Sidneju.\n„Ono što je zaista važno, to je da se obustave napadi na civile i civilne iinfrastrukture. Pozdravljamo sve napore u cilju postizanja takvog važnog cilja“, rekla je portparolka koji je u Sidneju zajedno sa šefom američke diplomatije Majkom Pompeom.\nPrema njenim rečima, SAD pozdravljaju napore Rusije i Turske za uspostavljanje primirja koje je dogovoreno još u septembru.\nVlada Sirije saopštila je u četvrtak da je pristala na uslovno primirje u pobunjeničkom uporištu na severozapadu zemlje.\nSnage sirijske vlade uz podršku Rusije vode tromjesečnu ofanzivu na poslednje uporište pounjenika, u provinciji Idlib, zbog koje su raseljene stotine hiljada ljudi, a na meti su se našle i zdravstvene ustanove.\nPrema sporazumu Rusije, saveznice vlade Sirije, i Turske koja podržava sirijsku opoziciju, Idlib je trebalo da bude zona bez konflikta.


Orkestar Makris u Kolarcu\nNaslovna » Izlasci » Muzika » Klasika » Orkestar Makris u Kolarcu\nAh Neša 2. mart 2016. Klasika Postavite komentar\nU Velikoj dvorani Kolarca, 5. marta od 20.00, nastupiće Novi simfonijski orkestar Makris.\nOrkestrom diriguje Predrag Gosta, a na programu su dela Simića, Makrisa, Musorgskog i Ravela, kao i filmska muzika Džona Vilijamsa, Enija Morikonea i Hansa Cimera.\nCene karata za ovaj koncert su 300, 500 i 700 RSD.\nPosle izuzetno uspešnog koncerta održanog u januaru ove godine povodom 260. godišnjice rođenja V. A. Mocarta i prve godišnjice od osnivanja, orkestar Makris ponovo je pred Beograđanima.\nOvim koncertom Novi simfonijski orkestar Makris proslavlja rođendan grčko-američkog kompozitora čije ime i nosi, a ujedno i najavljuje najnoviji kompakt disk svog osnivača i dirigenta Predraga Goste sa Londonskim simfonijskim orkestrom, na kome će se naći upravo Slike sa izložbe, kao i Rahmanjinove poznate Simfonijske igre.\nOvim povodom, svi posetioci koncerta dobiće na poklon i ekskluzivan promotivni CD sa delima Musorgskog, Rahmanjinova i Makrisa. (danubeogradu.rs)\nTagoviklasika kolarac makris muzika predrag gosta\nPrethodni Opera „Manon Lesko“ u bioskopu Cineplexx Ušće SC\nSledeći Premijera filma „Ponovo ljubav“, 8. marta


2018 Mazda6 novog izgleda sa 250 ks u turbo verziji - AutoExclusive - Auto vesti, Novi, Luksuzni, Polovni automobili...\n2018 Mazda6 novog izgleda sa 250 ks u turbo verziji\nToyota ima Lexus, Nissan poseduje Infiniti, a Honda segment koji se zove Acura…\nMeđutim, Mazda je uvek predstavljala samu sebe. Na sajmu Automobila u Los Anđelesu redizajnirana Mazda6 možda ne deluje kao najuzbudljivije vozilo na tezgi, ali sa sigurnošću možemo tvrditi da je najlepše.\nNovi model kompanije Mazda predstavlja rivala modelima kao što su Toyota Camry i Honda Accord, a Mazda6 se nalazi u jednom od segmenata koji poseduje najljuću konkurenciju u industriji. Zbog svih revizija koje su nastale tokom niza godina u kojima ovaj model postoji, kompanija Mazda je zasluženo dobila deo ovog kolača.\nPoslednji dizajn novog modela 6, koji je dobio ekstenzivne promene u odnosu na postojeći model, poseduje dizajnerski jezik kompanije, koji je po prvi put predstavljen Vision Coupe konceptom u Tokiju. Bićemo zaista srećni ako novi model zadrži prepoznatljivu Soul Red Crystal boju. Međutim, Mazda se po svemu sudeći sprema da sa svojim novim sedan modelom osvoji mnogo veći deo tržišta.\nImajući u vidu da se verzije visokih performansi novog CX-9 modela 55% prodaju u Touring ili Signature paketima opreme u Americi, na primer, Mazda nudi svoju novu šesticu sa dodatnom opremom kao što su napa koža, UltraSuede paketom materijala i različitim drvenim finišima. Opciono dizajnirana sedišta mogu biti prilagođena radi bolje ergonomičnosti, dok se u kabini još nalaze i podižući displeji koji se pojavljuju na šoferšajbni i instrument monitor od sedam inča.\nSnaga automobila dolazi iz Skyactiv-G 2.5 četvorocilindričnog motora kompanije Mazda u dve varijante, sa unutrašnjim sagorevanjem ili turbo punjačem. Sa 250 konjskih snaga i 420 Nm obrtnog momenta, Mazda za svoj motor sa indukcijom snage (koji je inače preuzet iz modela CX-9), kaže da pakuje isto snage, koliko i četvorolitarski motori, zahvaljujući svom turbo punjenju varijabilnog pritiska. Mazda6 je dostupna sa manualnim menjačem, u varijanti sa nešto nižim specifikacijama, dok turbo model dolazi matiran na šestostepeni automatik.


Đurić: Kome sad da verujemo u dijalogu - Sputnjik Srbija\n22:28 14 April 2021\n12:59 11.11.2015 (osveženo 13:09 11.11.2015) Preuzmite kraći link\nBeograd očekuje da Evropska unija izvrši pritisak na Prištinu da počne da primenjuje Briselski sporazum, izjavio je danas direktor Kancelarije za Kosovo i Metohiju Marko Đurić. On je istakao da će Beograd nastaviti da radi na nacrtu Statuta o Zajednici srpskih opština bez obzira na jednostrane odluke Prištine.\nĐurić je na konferenciji za novinare, nakon jučerašnje odluke kosovskog ustavnog suda da suspenduje Sporazum o formiranju ZSO, rekao da Priština od 25. avgusta ne usvaja uredbu o njenom osnivanju, iako za to nema nikakvih prepreka. On je kazao da nema ozbiljnog pritiska međunarodne zajednice da se to učini, već se daje kontinuirana podrška Prištini na evropskom putu.\n„Postavlja se pitanje kome sad i na koji način možemo da verujemo u produžetku dijaloga za bilo šta ako ne postoji spremnost da se izvrši bar minimalan pritisak da Priština sprovede uredbu o ZSO“, rekao je Đurić i dodao da Priština pokazuje da nikada nije ni imala nameru da sprovodi Briselski sporazum.\nĐurić je rekao da nije ispravno da Priština, koja je bacila pod noge Briselski sporazum, nastavi da uživa kontinuiranu podršku za svoje aspiracije u međunarodnoj zajednici, niti podršku za SSP i pokušaj ulaska u Unesko.\n„Ne znam kako ćemo moći da postižemo dalje sporazume ako ni oni koji do sad jesu postignuti nisu primenjeni“, rekao je Đurić.\nPrema njegovim rečima, predsednik Vlade Srbije i ceo tim razvili su živu diplomatsku aktivnost i sagovornicima iz EU nedvosmisleno ukazali na kršenje Briselskog sporazuma.\n„Svaki odgovor koji smo mogli da dobijemo na pitanje kad će Sporazum biti poštovan, izgledao je tako što oni slegnu ramenima i odgovore: ’Što je pre moguće‘“, rekao je Đurić i istakao da niko ne može biti izuzet od obaveza da sprovodi Briselski sporazum, pa tako ni Evropska unija, koja je garant njegovog sprovođenja.\nOn je rekao i da nije slučajno što je kosovski ustavni sud suspendovao Sporazum o formiranju ZSO baš dan nakon odluke Uneska da Kosovo ne bude primljeno u tu organizaciju.\nĐurić je naveo da će Srbija nastaviti da sprovodi Briselski sporazum i Sporazum o osnivanju ZSO. Već danas i narednih dana, prema njegovim rečima, biće nastavljene aktivnosti na izradi nacrta Statuta ZSO, koji bi, prema Sporazumu o osnivanju ZSO, trebalo da bude usvojen do 25. decembra.\nGovoreći o glasanju u Unesku za ulazak Kosova u tu instituciju i činjenici da su za Kosovo glasale države iz regiona i bivše Jugoslavije, Đurić je rekao da se nada da će države u regionu u narednom periodu biti više opredeljene za saradnju, razumevanje interesa i ciljeva.\n„Još važi ona narodna izreka koja je zajednička za sve države od Vardara do Triglava, a to je: ’Ko ne želi brata za brata, imaće tuđina za gospodara‘. Srbija želi bliže i prijateljske odnose sa svima njima, a oni bi trebalo da izvuku pouku iz ove stare mudrosti“, rekao je Đurić.\nZajednica srpskih opština, Marko Đurić, Kosovo, Brisel, Priština, Srbija


Blizzard otkazao BlizzConline planiran za sledeću godinu - RUR Esports\nBlizzard Entertainment neće održati BlizzConline koji je planiran za početak 2022. godine.\nKompanija je odlučila da se primiri nakon veoma burne godine i preispita planove za svoju popularnu konvenciju BlizzConline. Vest dolazi nakon ne baš idealne 2021. godine u kojoj je kompanija primila nekoliko tužbi za seksualno uznemiravanje i prošla kroz istrage u proteklih par meseci. Iako Blizzard nije direktno komentarisao tekuće istrage, kompanija je rekla da je odlučila da se fokusira kako će konvencija izgledati ubuduće i podržati timove koji trenutno rade na igrama.\nPrvi BlizzCon je održan 2005. godine, a igrači su mogli da probaju po prvi put nove rase iz World of Warcraft ekspanzije The Burning Crusade. Blizzard-u će biti prioritet da na sledećim događajima stvori načine na koje će spojiti igrače i zajednice, i pružiti im osećaj da su deo nečeg velikog.\nKompanija je istakla da želi i da se pobrine da se svi osećaju bezbedno na događaju, i u isto vreme poželi dobrodošlicu i uključi što veći broj obožavatelja. Pored toga što se konvencija neće održati sledeće godine, kompanija je stavila do znanja da će i dalje izlaziti objave i ažuriranja vezana za njihove igre.\nTags Activision Blizzard blizzard entertainment BlizzCon gejming konvencija otkazan događaj


Olgica Najdanović: Radimo na motivaciji dece kako bi postigla dobre rezultate i upisala srednje škole koje žele - Pirot Plus Online\nOlgica Najdanović: Radimo na motivaciji dece kako bi postigla dobre rezultate i upisala srednje škole koje žele\n29. april 2021. 09:52 Društvo Pirot Plus Online\nSledeg meseca za učenike osmog razreda biće mnogo posla. Osnovna škola se privodi kraju, ali su tu i pripreme za završni ispit, polaganje završnog ispita i sve ono što sledi prilikom upisa srednje škole.\nKada smo ovih dana razgovarali sa direktorkom Osnovne škole “8. septembar”, Olgicom Najdanović, o aktivnostima koje predstoje osmacima, ona je istakla da je ova godina bila jako teška za sve, a posebno za osmake. Prilikom probnog završnog ispita učenici osmog razreda na nivou cele Srbije su ostvarili slabije rezultate, zbog toga će u školi “8. septembar” u narednom periodu posebno raditi na motivaciji dece kako bi dobro uradila završni ispit i upisala škole koje žele, poručila je direktorka Olgica Najdanović.\nInače, pored svih ostalih aktivnosti u školi, velika pažnja posvećuje se i takmičenjima. U prethodnom periodu održan je veliki broj takmičenja, a učenici OŠ “8. septembar” postigli su izuzetne rezultate.


RTS :: Kakva Vlada je potrebna Srbiji i šta donosi veće prisustvo žena u izvršnoj vlasti\nPolitika Kakva Vlada je potrebna Srbiji i šta donosi veće prisustvo žena u izvršnoj vlasti\nutorak, 13. okt 2020, 23:00 -> 23:13\nKakva Vlada je potrebna Srbiji i šta donosi veće prisustvo žena u izvršnoj vlasti\nPredsednik Aleksandar Vučić je najavio da će 50 odsto članova Vlade biti žene. Ministarka Zorana Mihajlović smatra da je to dobra ideja. Izvršni direktor Fondacije za otvoreno društvo Milan Antonijević se nada da će veći broj žena u Vladi doneti neophodne promene. Direktor agencije za istraživanje javnog mnjenja "Faktor plus" Vladimir Pejić kaže da je bitno da se mesto u Vladi zasluži kvalitetom.\nMinistarka građevinstsva, saobraćaja i infrastrukture u tehničkom mandatu Zorana Mihajlović smatra da je dobro što će Srbija u Vladi imati 50 odsto žena.\n"Mislim da smo mi u ovom momentu zrelo društvo koje smo gradili prethodnih godina. Dovoljno smo zreli da bismo imali rodnu ravnopravnost na delu. Mislim da to nije ni lako i da je potrebna hrabrost", ističe Mihajlovićeva.\nPodseća da je Koordinaciono telo za rodnu ravnopravnost, na čijem je čelu, nastalo pre šest godina kada je Aleksandar Vučić bio predsednik Vlade.\n"Tada je već shvaćeno da moraju da se prave jednaki uslovi za muškarce i žene i da moramo da uključimo žene u društveni, politički, privredni i kulturni život jer je to dobro za Srbiju", kaže Mihajlovićeva.\nIstiče da je važno da svaka Vlada bude bolja od prethodne.\n"Napadali su me kada sam to rekla, misleći da ja napadam nekoga, ali ja mislim da današnji dan mora da bude bolji nego prethodni. Uvek ima prostora da se bude bolji u svakom resoru. Mi smo tu da pružimo građanima bolji život", objašnjava Mihajlovićeva.\nNavodi da je stereotipa uvek bilo i da će ih uvek biće, ali da je Srbija napravila neke značajne korake ka povećanju broja žena u politici.\n"Srbija je jedina zemlja van Evropske unije koja je prihvatila indeks rodne ravnopravnosti. Kada je učešće žena u politici u pitanju, gotovo u svemu smo iznad proseka Evropske unije. U proseku smo samo po pitanju jedinica lokalnih samouprava", ističe ministarka Mihajlović.\n"Potrebno da se politička moć vrati u ministarstva"\nIzvršni direktor Fondacije za otvoreno društvo Milan Antonijević se nada da će veći broj žena u Vladi doneti promenu koja je potrebna.\n"Kada pogledate izveštaj Evropske komisije, prilično su loše ocene u mnogim resorima i nadam se da će se žene kada preuzmu određene resore drugačije odnositi prema obavezama", kaže Antonijević.\nIstiče da nam je potrebna Vlada koja u svakom od ministarstava ima snagu da preuzme svoje nadležnosti.\n"Potrebno je da se politička moć vrati na konkretna ministarstva, da je nekako otmemo od stranaka koje su je u prethodnom periodu dislocirale iz pojedinih ministarstava i da dobijemo jasnu podelu Vlasti", naglašava Antonijević.\nNada se da će sve ostati na suštini, a ne na formi i da će moć zaista biti u rukama žena koje će voditi određene resore.\n"Ista politika uz određena osveženja"\nDirektor agencije za istraživanje javnog mnjenja "Faktor plus" Vladimir Pejić smatra da je ideja većem broju žena u Vladi afirmativna i dobra.\n"Ne volim bilo kakve podele po različitim osnovama. Ako je neko dobar ministar ili ministarka, to je dobro i za Vladu i za državu, ali svakako da je nedostajalo veće učešće žena u Vladi i na drugim pozicijama. Bitno je da se to zasluži kvalitetom i da ne bude po nekom dekretu", ističe Pejić.\nKaže da očekuje Vladu kontinuiteta i da će se politika nove Vlade nastaviti na politiku predsednika Vučića i dosadašnje Vlade, uz određena osveženja.\n"Ne bih govorio o imenima, ali iskreno očekujem iznenađenja, gledajući kako su Vučić i Vlada radili u proteklom periodu. Uvek je bilo nekih iznenađenja", navodi Vladimir Pejić.


KRAJEM NEDELJE DRASTIČAN RAST OBOLELIH I UMRLIH: Epidemiolog Tiodorović najavljuje težak period u borbi protiv korone – PostInfo\nHome Društvo KRAJEM NEDELJE DRASTIČAN RAST OBOLELIH I UMRLIH: Epidemiolog Tiodorović najavljuje težak period u borbi protiv korone\nEpidemiolog Branislav Tiodorović ocenio je večeras da nadležne službe “još uvek drže pod kontrolom” epidemiju korona virusa u Srbiji.\nUz procenu da će do kraja nedelje doći do “značajnog povećanja broja obolelih i umrlih” od korona virusa, Tiodorović je kazao da zasad izgleda da je zdravstveni sistem Srbije “sasvim pripremljen” za veći broj obolelih tokom ove i možda sledeće nedelje.\n“Ova nedelja je vrlo teška, imaćemo značajno povećanje obolelih i umrlih. Sledeće nedelje biće druga kriva ali nadamo se da ćemo do Uskrsa da stignemo sa ovladavanjem situacije, iza toga očekujem da eksponencijalna kriva krene prema dole”, kazao je Tiodorović za televiziju Pink.\nNaveo je da je u Srbiji počelo obimnije testiranje na prisustvo korona virusa i izneo da su stručnjaci očekivali “mnogo više” od trećine pozitivnih što je trenutni trend.\nPozvao je gradjane, posebno mlade, koji se ne pridržavaju mera Vlade Srbije za suzbijanje epidemije, da shvate da “svi moramo da se uozbiljimo”.\n“Veći deo stanovništva poštuje mere, ali taj mali deo koji je značajan za prenošenje infekcije, pozivamo da se uči na tudjem primeru: da nam se ne dogodi Italija ili Španija. Ništa drugo nas ne može više interesovati od sopstvenog zdravlja, a ako brinemo o svom zdravlju, brinemo i o zdravlju drugih”, rekao je Tiodorović.\nS druge strane, po rečima pulmologa Branimira Nestorovića, Srbija sigurno neće doživeti “italijanski scenario” s brojem obolelih i umrlih od korona virusa.\n“Uvek imamo 10 ili 12 puta manje mrtvih od Italije kada se preračuna broj stanovnika, a bitna stvar je i to što kod nas najstariji gradjani nisu ugrozili zdravstveni sistem, pa imamo samo jedan slučaj pojave infekcije u staračkom domu u Zemunu”, kazao je Nestorović.\nA “imamo i dobre podartke iz Evrope, svuda pada procenat umrlih. Sada je momenat da ljudi u Srbiji sede u kući u ovoj i sledećoj nedelji”, rekao je Nestorović.\nPo poslednjim podacima, u Srbiji je 28 umrlo od korona virusa, a inficirano je ukupno 1.060 osoba.


UNICEF: Ministarstvo prosvjete, nauke, kulture i sporta može računati na našu podršku – Mladi Nikšića\nMinistarstvo prosvjete, nauke, kulture i sporta, u svom programu i djelovanju, i dalje može da računa na podršku UNICEF-a, kazala je v. d. zamjenice šefa predstavništva UNICEF-a u Crnoj Gori Marija Mokrova na sastanku sa državnom sekretarkom u tom MinistarstvuMilicom Kadović.\nKako je saopšteno iz Ministarstva prosvjete, nauke, kulture i sporta, dvije strane su razmijenile mišljenja o tekućim inicijativama koje taj resor organizuje u dijelu priprema za predstojeću školsku godinu.\n“Mokrova je govorila o globalnoj kampanji koju su, zajedno, pokrenuli UNICEF, UNESKO i Svjetska banka, upozoravajući na negativan uticaj zatvaranja škola na učenike, posebno na njihovu socijalizaciju i mentalno zdravlje. U tom smislu, bilo je riječi i o dalekosežnim posljedicama izostanka učenja, psihofizičkom zdravlju djece, naročito one iz osjetljivih grupa, ali i o preporukama Svjetske zdravstvene organizacije koje sugerišu da čak i u izuzetno teškim epidemiološkim uslovima treba razmotriti sve mogućnosti da škole ostanu otvorene”, navode u Ministarstvu.\nPredstavnice UNICEF-a su, govoreći o pripremama nove školske godine, istakle značaj povratka sve djece u škole, bez obzira na uzrast, podršku nastavnicima, kao i neophodnost da se nadoknadi gubitak u učenju i obezbijedi podrška za socijalni i emocionalni razvoj, ali i zaštita mentalnog zdravlja djece.\n“Mi smo uvijek za povratak djece u škole, ali samo po preporukama Instituta za javno zdravlje”, kazala je Kadović, ističući da je od ranije poznat stav Ministarstva da su, ipak, suštinski prioriteti zaštita zadravlja i sigurnost djece i zaposlenih, ali da se predstavnici Ministarstva nadaju da će djeca u škole, ove godine, moći da krenu redovno.\nTokom sastanka, bilo je riječi i o tekućim aktivnostima Ministarstva prosvjete, nauke, kulture i sporta, govorilo se o obilascima, koje sprovode direktorice Direktorata, crnogorskih regija sa ciljem upoznavanja stanja na terenu, razgovora sa direktorima osnovnih i srednjih škola, analize stanja u obrazovnom sistemu, planovima i strategijama kojima, u narednom periodu, treba posvetiti pažnju.\n“Predstavnice UNICEF-a su osobito pohvalile segment rada Ministarstva koji se tiče razvoja platforme za digitalno obrazovanje, uz poseban osvrt na visoku transparentnost koja je odlikovala protekle onlajn upise”, dodaju u Ministarstvu.\nRazgovoru su prisustvovale i koordinatorka programa obrazovanja u UNICEF-u Maja Kovačević, direktorica Direktorata za srednje obrazovanje Marija Lalatović i direktorica Direktorata za predškolsko, osnovno i inkluzivno obrazovanje Slavica Ilinčić.\nNajprljaviji čovjek na svijetu se nije kupao 65 godina


02/06/14 - 16:04h\nJanković – Erani live prenos (oko 14:30h) – Gledajte direktan prenos\nSrpska teniserka Jelena Janković i Italijanka Sara Erani danas igraju meč osmine finala na Roland Garosu! Duel Srpkinje i Italijanke igra se na drugom po veličini stadionu u Parizu, Suzan Lenglanu, nakon duela koji na tom terenu počinje od 11 časova, a u kome se sastaju Južnoafrikanac Kevin Anderson i Španac David Ferer. Direktan prenos Jeleninog meča sa Suzan Lenglana pratite na TenisUživo.\nJelena Janković je na turniru u Parizu postavljena za šestu favoritkinju, a do sada je izgubila samo jedan set i to prvi koji je igrala na turniru od Kanađanke Fičman u prvom kolu, kada je nakon preokreta slavila rezultatom 2:1, po setovima 5:7, 6:1, 6:3. U drugom kolu, Srpkinja je bila bolja od Japanke Kurumi Nare rezultatom 2:0, po setovima 7:5, 6:0, dok je u trećem savladala Rumunku Soranu Kirsteu sa 6:1, 6:2.\nItalijanka, Sara Erani, trenutno je 11. na WTA listi, a u Parizu je 10. nositeljka. Sara je u dosadašnjem toku turnira, kao i Jelena, izgubila jedan set i to u prvom kolu od Amerikanke Melinde Kiz, kada je slavila sa 2:1, po setovima 7:5, 3:6, 6:1. Italijanka je u drugom kolu eliminisala Nemicu Pfizenmajer rezultatom 2:0, po setovima 6:2, 6:4, dok je u trećem kolu bila ubedljiva protiv Izraelke Gluško sa 6:0, 6:1.\nJelena Janković i Sara Erani do sada su se sastale tri puta, a Italijanka vodi u pobedama sa 2:1. Posednji meč odigran je ove godine na Mastersu u Rimu, pre nepunih mesec dana, a Sara je taj duel polufinala dobila rezultatom 2:0, po setovima 6:3, 7:5.\nTeme: Direktan prenos, Grend Slem, Jelena Janković, Live Prenos, Osminafinala, Rolan Garos, Teniserke, Turniri, Vesti


Norveška Vlada: Brejviku nisu povređena prava, uložićemo tužbu\nM. D. 26. aprila 2016. 16:28\nNorveška vlada se ne slaže sa presudom suda da uslovi u zatvoru u kojem boravi masovni ubica Anders Bering Brejvik krše njegova ljudska prava i protiv te presude će uložiti žalbu, najavio je danas norveški ministar pravde Anders Anundsen.\nOkružni sud u Oslu je 20. aprila presudio da su Brejviku, koji je u napadima 2011. godine ubio 77 ljudi, prekršena ljudska prava boravkom u samici, koja je opisana kao „potpuno izolovan svet“, preneo je Rojters.\n„Zatražio sam od Kancelarije državnog tužioca da se žali na tu presudu“, rekao je Anundsen.\n„Uslovi u kojim Brejvik boravi u zatvoru ne predstavljaju, po mišljenju države, “nehumani i ponižavajući tretman“, kako je definisan Članom 3 Evropske konvencije o ljudskim pravima“, naveo je ministar.\nBrejvik je presudom suda od 20. aprila delimično je dobio sudski proces protiv norveške države, u kome je tvrdio da je u zatvoru bio žrtva kršenja ljudskih prava.\n„Zabrana nehumanog i ponižavajućeg tretmana je temeljna vrednost demokratskog drustva. To važi bez obzira na sve i kada je reč o tretmanu terorista i ubica“, rekla je sudija Helen Andenaes Sekulić u svojoj presudi.\nU presudi se, međutim, navodi da norveška drzava nije prekršila Brejvikovo pravo na privatni i porodični život.\nBrejvik se nalazi u zatvoru otkad je 2011. godine iz vatrenog oružja i automobilom-bombom ubio 77 ljudi, prenela je agencija.\nBrejvik, koji je ročište u martu započeo sa nacističkim pozdravom, a pojavljivanje na sudu iskoristio da promoviše svoje ekstremističke stavove, služi zatvorsku kaznu od 21 godinu, koja može da bude produžena ukoliko bude procenjeno da je i dalje opasan.\nTridesetsedmogodišnji osuđenik tvrdi da „već pet godina pokušavaju da ga ubiju“ držeći ga u izolaciji koju on doživljava kao torturu.


ONLAJN DISKUSIJA: Angažovanje muškaraca i dečaka na zaustavljanju rodno zasnovaog nasilja\nHome / VESTI / Vesti iz EU / ONLAJN DISKUSIJA: Angažovanje muškaraca i dečaka na zaustavljanju rodno zasnovaog nasilja\nWikigender i Womanity fondacija u partnerstva vode dvonedeljnu kampanju povodom 16 dana aktivizma protiv rodno zasnovanog nasilja (od 25. novembra do 10. decembra).\nKampanja će početi 25. novembra u čast Međunarodnog dana borbe protiv nasilja nad ženama, a biće podeljena u dve glavne teme: angažovanje muškaraca i dečaka u zasutavljanju rodno zasnovanog nasilja, i borba protiv onlajn nasilja nad ženama i devojčicama. Diskusija na obe teme će se održati na Wikigender platformi.\nKao deo zajedničke kompanije biće organizovana onlajn diskusija o “Angažovanju muškaraca i dečaka na zaustavljanju rodnog nasilja” u petak 02. decembra u 15.00 časova na Webinar-u.\nWikigender je globalna zajednička platforma koja povezuje kreatore politike i eksperte kako iz razvijenih, tako i iz zemalja u razvoju, kako bi pronašli rešenja za unapređenje rodne ravnopravnosti. Pruža centralizovan proctor za razmenu znanja o ključnim pitanjima u nastajanju, sa jakim fokusom na održivom razvoju, a posebno na SDG 5.\nWomanity fondacija teži osnaživanju žena i devojčica u zemljama u razvoju kako bi oblikovale svoju budućnost i ubrzale napredak u svojim zajednicama. Glavne oblasti akcije su: podrška pristupu jednakom obrazovanju i stručnom osposobljavanju ženama i devojčicama, zapošljavanje, stvaranje prihoda i mogućnost za profesionalnu karijeru, promoviše put koji ženama daje pravo glasa u društvu, politici u upravljanju institucijama, i štite psihički i fizički integritet žena i devojčica.


Državni sekretar Nemanja Stevanović je izrazio zadovoljstvo prvom posetom staferske delegacije, koja se realizuje na osnovu Sporazuma o zajedničkoj obrazovnoj i kulturnoj razmeni (Mutual Educational and Cultural Exchange -MESEA), koji je zaključen 2015. godine, ocenivši ovu inicijativu kao veoma korisnu za unapređenje bilateralne saradnje.\nU tom smislu, osvrnuo se na savezništvo dve zemlje kroz istoriju, kao i na ovogodišnju manifestaciju podsećanja na važan datum – stogodišnjicu od podizanja srpske zastave na Beloj kući, koja je prigodno obeležena 25. jula u Kongresu SAD.\nSagovornici su se zahvalili na gostoprimstvu i izrazili zadovoljstvo mogućnošću da učine posetu Republici Srbiji, istakavši da ona dolazi u pravom trenutku i služi boljem razumevanju naših ukupnih bilateralnih odnosa.\nPored susreta sa državnim sekretarom, delegacija je tokom boravka u Beogradu imala kraći kurtoazni susret sa prvim potpredsednikom Vlade Srbije i ministrom spoljnih poslova Ivicom Dačićem, kao i sastanke sa zamenicom pomoćnika ministra spoljnih poslova za bilateralnu saradnju Tamarom Rastovac Siamašvili i v.d. pomoćnika ministra spoljnih poslova za bezbednosnu politiku Branimirom Filipovićem.


U Vranju gužva i sve cveta - AGROPRESS - Udruženje novinara za poljoprivredu\nSa Prvog sajma ukrasnog i lekovitog bilja u Vranju Goran Đaković\nU Vranju gužva i sve cveta Истакнут\nАутор Goran Djakovic mar 07, 2020\nПрочитано 1715 пута\nVRANJE - Prvi Međunarodni sajam lekovitog, začinskog, ukrasnog bilja i pčelinjih proizvoda u Vranju, koji je danas otvoren, bio je prilika da se istaknu potencijali ovog kraja za tu vrstu proizvodnje i dobiju saveti stručnjaka šta i kako gajiti i proizvoditi, ali se i upoznaju sa značajem osiguranja poljoprivrede koji nudi Dunav osiguranje. Na svečanom otvaranju manifestacije, koja je okupila 44 izlagača iz više gradova Srbije i Severne Makedonije, gradonačelnik Vranja Slobodan Milenković istakao je značajne potencijale koji u okrugu postoje za sakupljanje i gajenje lekovitog bilja kao i za pčelarstvo. Naveo je da sajam prilika za druženje, razmenu ideja i iskustva a aktiviranje potencijala u ovom sektoru pojačaće samozaposljavanja i doprineti održivom razvoju.\n(levo)Član gradskog veća, Nebojiša Stamenković, državni sekretar Ministarstva poljoprivrede Velimir Stanojević i gradonačelnik Vranja Slobodan Milenković (desno)\nDržavni sekretar u Ministarstvu poljoprivrede Velimir Stanojević rekao je da se Vranje za tri godine puno promenilo, jer posle Balkanskog sajma pčelarstva dobija i međunarodni sajam lekovitog bilja. On je najavio da će država nastaviti sa uspešnom politikom subvencija preko kojih će pored podizanja novih plantaža lekovitog bilja osnaživati i ulaganja u prerađivačke kapacitete. Dodao je da Srbija ima potencijal da proizvede 10 puta višse eterično ulja nego što proizvodi danas. U okviru sajma, Dunav osiguranje je imalo drugu ovogodišnju radionicu na kojoj je oko 200 zainteresovanih Vranjanaca u Sali skupštine opštine bilo u prilici da se upozna sa značajem osiguranja poljoprivrede koje je u savremenoj poljoprivredi "agrotehnička mera".\nGradonačelnik Vranja Slobodan Milenković: Podrčaćemo ovakve manifestacije,a već dajemo subvencije za ukrsano bilje\nDirektor glavne filijale Dunava koja pokriva sedam opština regiona Boban Kostić u izjavi medijima rekao je da poljoprivreda strateška grana regiona i da, iako Dunav ne ostvaruje profit kod osiguranja poljoprivrede, sve više osigurava jer je svestan značaja poljoprivrede. "U poslednje tri godine ukupna fakturisana premija bila je 14 miliona dinara za 350 polisa, a iznos likvidiranih šteta dostigao je 17,5 miliona dinara po osnovu 197 zahteva. Naši planovi su povećanje poljoprivrednih površina koje se osiguravanju I zato permanentno radimo na edukaciji poljoprivrednika", rekao je Kostić.\nHektar maline osigurava se za 60.000 do 80.000 dinara, šljiva između 15.000 i 30.000dinara, dok je pšenica do 5.000 dinara, rekao je Kostić i podsetio da država subvencioniše premiju osiguranja u ovom kraju 40 procenata. Osnivač i vlasnik kompanije Adonis iz Sokobanje Nebojša Stanojević, koji je pružio veliku podršku organizovanju sajma, izjavio je da je 45 godina u različitim vrstama biznisa ali uvek kod Dunav osiguranja. Stanojević je rekao da je zadovoljan saradnjom sa Dunavom i poručio kolegama a posebno poljoprivrednim proizvođačima da svoju proizvodnju osiguraju.\nNa sajmu u Vranju predsednik Saveza pčelarskih organizacija Srbije Rodoljub Živadonović rekao je da je Pčinjski kraj bogom dan za gajenje lekovitog bilja i pčela, te da postoji realna perspektiva za razvoj tih delatnosti ako ljudi žele da rade. Naveo je i stručne ocene po kojima je gajenje lekovitog bilja šest puta isplatljivije od ratarske proizvodnje.\nČlan Gradskog veća Vranja zadužen za poljoprivredu Nebojša Stamenković izjavio je za Tanjug da je cilj organizacije sajma pored ukazivanja na razvojne potencijale, edukacija I aktiviranje ruralnog stanovništva kako bi oni iskoristili potencijale prirode kojima ovaj kraj obiluje i ostvarili dodatni prihod.\nПоследњи пут измењено utorak, 10 mart 2020 07:37\nLOBELIJA IDEALNA ZA TERASE\tPriča o cveću koja će vam otkriti mnogo


Kako da stekneš otpornost na osećanje stida i samooptuživanje - WANNABE MAGAZINE\nKako da stekneš otpornost na osećanje stida i samooptuživanje\nDoktorka Shauna Shapiro bavi se istraživanjem osećanja i jedna od vežbi koju preporučuje osobama koje se često osećaju postiđeno i krivo (a i svima ostalima) jeste stavljanje ruke na svoje srce. Ovaj jednostavan čin priziva osećaj zahvalnosti i nežnosti prema sebi i to je praksa sa kojom treba započeti dan, jer utiče na lično osećanje vrednosti i pomaže u sticanju otpronosti na stid i krivicu.\nOna takođe preporučuje prinicp zvani “5 procenata” koji se sastoji u tome da svakog dana pokažete pet posto više ljubavi nego prethodnog, da verujete sebi pet odsto više nego juče. Ovaj princip je posebno važan i delotvoran kod muškaraca, kaže Shapiro, jer se muškarci češće suočavaju sa borbom, neuspehom i osećanjem sramote.\nDa biste zauzeli zdravu poziciju u odnosu na osećanje stida i krivice, potrebno je da prema sebi budete pažljivi i nežni.\nNemoguće je da ta osećanja iskorenite, a to i nije cilj – reč je o procesu, o radu na sebi, o postepenom usvajanju prakse nežnosti i osvajanju samouverenosti.\nGovoreći o stidu, doktorka Shapiro nas upućuje da razlikujemo stid od kajanja, jer kad se osećamo postiđeno, osećamo se loše zbog sebe. A kad se kajemo, želimo da nismo uradili ono što jesmo, jer znamo da je to bilo pogrešno, ali ne osećamo se loše zbog sebe.\nKada se pojavi osećanje stida, naša fiziologija stupa u pripremu odbrane, organizam reaguje ubacivanjem u mod “bori se ili beži”, luče se velike količine norepienefrina i kortizola, koji blokiraju centre za učenje i sve naše resurse prebacuju u centre za preživljavanje. To znači da nas osećanje sramote i stida odseca od izvora kreativnosti i razvoja, od energije koja nam je potrebna za produktivne promene. Od problema stida u našoj, zapadnjačkoj kulturi, posebno pate muškarci, jer se oni sreću sa predrasudama o tome da ne treba da pokazuju slabost, i jedinstvenim izazovima da ispune očekivanja, da zadovolje, pobede i osvoje. Osećanje stida ih primorava da stvaraju emotivni oklop i tako gube kontakt sa svojim bićem, sa svojim autentičnim jastvom – osećanje stida ih izoluje od sopstva, ali i od drugih.\nProblem depresije, povezan je sa osećanjem stida.\nLekari su primetili da se stid često pojavljuje kao okidač za nečiju prvu depresivnu epizodu i da depresivne osobe sebe osuđuju i osećaju krivicu. Negativno obraćanje sebi postaje mentalna navika, koju praksom nežnosti i pažnje treba da prevaziđemo.


Medveđa: Za početak i unapređenje posla 5,2 miliona dinara - Bujanovačke\nPočetna EKONOMIJA Medveđa: Za početak i unapređenje posla 5,2 miliona dinara\nBujanovačke17. dec 2018.EKONOMIJA, NASLOVNA0\nBujanovac, Medveđa, 17. decembar 2018.- Nakon završenih obuka kako održati posao, efektivno raditi i koji su načini saradnje, privrednici iz Medveđe, njih 25, dobili su novac za nabavku opreme ili adaptaciju prostorija, kako bi započeli novi ili unapredili postojeći biznis, prenose Južne vesti.\nObuke je prošlo 45 privrednika, piše na opštinskom sajtu, nakon čega je izabrano 25 sa najboljim biznis planovima koji su dobili novac.\n”Ovim programom podržani su poslovi koji uključuju preradu drveta, poboljšanje poslovanja vulkanizera i keramičara, a novu opremu i mašine dobiće poljoprivrednici i pčelari” – piše na opštinskom sajtu.\nBespovratna sredstva privrednici su dobili putem projekta Radimo za bolju budućnosti dece, čija je ukupna vrednost oko 5,2 miliona dinara.\nProjekat finansiraju Kabinet ministra bez portfelja zaduženog za demografiju i populacionu politiku i Opština Medveđa\nOvaj program se sprovodi i u Leskovcu, Vlasotincu i Lebanu.\nPrevious PostOpštinsko veće sutra o budzetu za 2019 Next PostProcedura za čišćenje snega: Građani zovu Opštinu, Opština Saba Belču


Zakon o poreklu imovine doprineo bi borbi protiv korupcije (Tanjug, 23.03.2015)\nBEOGRAD - Politička volja za donošenje Zakona o poreklu imovine, bar prema izjavama funkcionera, postoji, ali, kako se zakon "donosi" već 15 godina, sagovornici Tanjuga kažu da imaju rezerve po tom pitanju sve dok se takav akt ne nađe u skupštinskoj proceduri.\nProfesor Fakulteta političkih nauka Čedomir Čupić kaže da je sadašnja Vlada prva koja je rekla, 2012. kada je osvojila vlast, da će doneti takav zakon.\n"Za govor o zakonu i verbalnu izjavu onih koji su na vlasti - čestitam ako imaju svest o tome, ali dok ne vidim zakon, ne mogu ništa da verujem", rekao je Čupić.\nDirektor Komiteta pravnika za ljudska prava JUKOM-a Milan Antonijević, pak, smatra da je očigledno da se politička volja još formira, te da zakon treba da se nađe u skupštinskoj proceduri i da se o njemu glasa, kako bi se videlo da ona i zaista postoji.\n"To se u ovom trenutku još nije desilo i nadam se da ćemo dobiti objašnjenje zbog čega se sa ovim izuzetno bitnim zakonom kasni", rekao je Antonijević.\nUtisak da postoji dobra volja za donošenje zakona, bar kada sluša izjave političara, ima i profesor Vladimir Goati koji, ipak, kaže da postoji mnogo nedoumica i stvari koje nisu definisane, kao i da ne treba zaboraviti da je to jedan izuzetno težak posao.\nSagovornici Tanjuga se slažu i da bez Zakona o poreklu imovine, kojim bi se izmerila nečija imovina i saznalo da li je stečena na legalan način, nema dobre borbe protiv korupcije.\nI dok Čupić i Goati smatraju da se zakon ne sme doneti na brzinu, jer mora da prođe kroz javnu i stručnu raspravu, Antonijević kaže da je možda u ovom slučaju neophodno doneti ga u hitnoj proceduri kako bi se konačno videli njegovi efekti.\nGoati smatra da prvenstveno treba definisati imovinu što nije nimalo lako.\nOn je objasnio da se u tom zakonu, koji bi morao da pomogne istraživanju nezakonito stečene imovine, pored definicije same svojine, moraju definisati i ličnosti, građani koji otežavaju posao sudovima.\n"To su slučajevi kada okrivljeni kaže da mu je tata ostavio kuću, kupio dva automobila...", rekao je Goati i dodao da u Americi postoji zakon u kom stoji da ako otac ili uži član porodice pokloni sinu sumu ili stvar vredniju od 10.000 dolara, mora da je prijavi.\nKod nas toga nema, objašnjava Goati i dodaje da se te stvari moraju definisati.\nGoati smatra i da bi Zakon o poreklu imovine, pre svega, mogao da ujednači sudsku praksu, da sudovi više ne budu u nedoumici koliko treba ozbiljno uzeti poklone, na primer supružnika, zatim šta sa beskamatnim davanjima ljudi iz prvog naslednog reda.\n"Treba da se ujednači praksa i da se obrati pažnja na lobiranje, jer to su oni "fini" posrednici koji imaju izvanredno važnu ulogu u šemi korupcije, koji povezuju davaoca para i izvršioca, često omogućujući i sebi velike profite", naglasio je Goati.\nGovoreći o praksi u regionu, on je istakao da se neke zemlje oslanjaju na regulativu iz drugih zakona i misle da zakon koji bi bio pošvećen istraživanju porekla imovine, nije neophodan.\nKaže da je to otprilike deviza koju u nekim zemljama razvijene demokratije koriste da se prihvati status kvo - "Ne pitaj me za prvi milion".\nI Antonijević tvrdi da bi se donošenjem zakona o poreklu imovine rešile mnoge stvari o kojima se govori više godina, a koje su definisane raznim dokumentima i Strategijom borbe protiv korupcije.\n"Ovaj zakon je jedan od uslova za pregovaranje sa Evropskom unijom, a predstavlja i jedan adekvatan način da se sve ono što je upisano u strateške dokumente sprovede", rekao je Antonijević dodajući da njegovo donošenje jedna od stepenica ka punom poštovanju borbe protiv korupcije i uopšte otvaranju pitanja koja mogu biti bolna u ovakvom društvu.\nOn je istakao i da bi zakon pomogao Agenciji za borbu protiv korupcije u detektovanju određenih pojava i nepravilnosti te da bi njime ona, ali i druga tela koja se bave borbom protiv korupcije dobila jako oružje.\nSa takvom ocenom slaže se i Čupić koji napominje da bi tim zakonom Agencija mogla da dobije određena ovlašćenja, ali i da bi zakon trebalo da prate državni organi ili neki deo policije koji bi se samo bavio korupcijom i poreklom imovine.\n"Izuzetno važno u primeni tog zakona je da se prvo izmeri imovina ljudi koji ga budu primenjivali, da imate jednu osnovnu garanciju da su oni koji sprovode zakon - čisti ljudi, jer ako je neko imao nešto u prošlosti što je vezano za neku vrstu nelegalnosti, on lako može da bude ucenjen, i naravno- ucenjen čovek ne može da sprovodi zakon", istakao je Čupić.\nOn je rekao da zakon mora da bude jasan i precizan i da ne sme da u sebi sadrži nejasnoće koje bi omogućile različita tumačenja.\nPrema njegovim rečima, dokaze da neko ima nelegalnu imovinu snosili bi oni na koje se sumnja i oni bi ih pribavljali, a ne država. Kako je rekao, taj posao negde država radi, ali on smatra da je to u našim okolnostima loše.\n"Tako bi se naučili ljudi ubuduće da čuvaju račune, primanja, da sve beleže. Sutra bi imali ljude koji pokazuju visoku finansijsku pismenost, kad je u pitanju njihova lična imovina, a sa druge strane, na taj način stvarate ljude od reda i za budućnost spremate jedno društvo, državu visokog reda. Ovaj zakon oporavlja generacije", naglasio je Čupić, poručivši da to nije nešto što nije izvodljivo.\nOn je istakao da nikad nije kasno za Zakon o poreklu imovine, koji bi preventivno delovao za sve buduće slučajeve, dok se na prošla dela ne bi odnosio retroaktivno, već bi se imovina kojoj ne može da se dokaže poreklo oduzimala, ali to ne bi povlačilo krivičnu odgovornost.


Međunarodna saradnja u oblasti voda ima veliki značaj s obzirom na to da se Republika Srbija nalazi nizvodno u odnosu na većinu susednih država, kao i da, većina vodotokova na našoj teritoriji ima međunarodni karakter. Karakteristična činjenica za AP Vojvodinu je da su čak 90% raspoloživih količina voda tranzitne vode koje dotiču Dunavom, Savom, Tisom, Banatskim vodotocima kao i drugim vodotocima i hidrotehničkim sistemima koji čine ili su presečeni državnom granicom, uključujući tu i resurse podzemnih voda.\nPoslovi međunarodne saradnje, definisani su Zakonom o vodama, u sklopu integralnog upravljanja vodama za celu teritoriju Republike Srbije, kao poslovi od opšteg interesa koji se za realizaciju od strane resornog Ministarstva – Republičke direkcije za vode poveravaju JVP „Vode Vojvodine“. Saradnja se sprovodi kao bilateralna, trilateralna i multilateralna.\nBilateralna saradnja kroz sporazume postoji sa Mađarskom i Rumunijom od 1955. godine i realizuje se na zajedničkim sastancima sa stručnjacima susednih država u oblastima uređenja vodotoka i zaštite od štetnog dejstva voda, uređenja i korišćenja voda i zaštite voda od zagađenja, kao i na zasedanjima međudržavnih komisija. U 2020. godini stupili su na snagu novi sporazumi utemeljeni na principima međunarodnih konvencija za zaštitu, unapređenje i održivo upravljanje resursima voda, Okvirne direktive o vodama EU i Direktive o poplavama EU. JVP „Vode Vojvodine“, organizuje i koordinira rad svih nadležnih institucija i stručnjaka uz stalno praćenje realizacije poslova i zadataka definisanih sporazumima. U toku su aktivnosti na uspostavljanju bilateralne saradnje sa Hrvatskom i Bosnom i Hercegovinom.\nTrilateralna saradnja je ostvarena u oblasti zajedničke odbrane od zagušenja ledom na Sektoru Dunava od zajedničkog interesa, sa Mađarskom i Hrvatskom.\nOpredeljenje Republike Srbije je da se proces primene Okvirne direktive o vodama EU i Direktive o poplavama EU sprovodi u koordinaciji sa ostalim podunavskim državama, što je jedan od razloga zbog kojih je i naša država punopravni član Međunarodne komisije za zaštitu reke Dunav (ICPDR – International Commission for the Protection of the Danube River) i Međunarodne komisije za sliv reke Save (ISRBC – International Sava River Basin Commission – Savska komisija).\nMeđunarodna komisija za zaštitu reke Dunav (ICPDR) se sastoji od 14 podunavskih država potpisnica Konvencije o saradnji na zaštiti i održivom korišćenju reke Dunav. Okvirni sporazum o slivu reke Save potpisan od strane savskih država obezbeđuje principe i mehanizme za regionalnu saradnju na slivu.\nStručnjaci JVP „Vode Vojvodine“, aktivno učestvuju u radnim telima obe komisije, dok je ѕa koordinaciju aktivnostima zaduženo resorno Ministarstvo – Republička direkcija za vode.


Kovač: Srbiju čeka period ozbiljne nestabilnosti - European Western Balkans\nBEOGRAD – Napad na veliki broj novinara tokom protesta koji se poslednjih dana odigravaju na ulicama Beograda i drugih gradova Srbije je ilustracija odnosa vlasti prema medijima, kao najodgovornije za sveopšte stanje u društvu, izjavila je generalna sekretarka Evropskog pokreta u Srbiji Zvezdana Kovač za Danas.\nKovač procenjuje da su protesti neosporno manifestacija dubokog nezadovoljstva građana, a najavljene vanredne mere tokom prethodnog vikenda, bile su samo povod okupljanja.\n“Jedan broj građana izgubio je poverenje u institucije sistema, oseća se izmanipulisanim, veoma često potcenjenim, a prag tolerancije na otvorenu aroganciju predstavnika vlasti sve je manji. Iako se ovaj talas protesta gasi, samo je pitanje vremena kada će se pojaviti novi i čini se da Srbiju čeka period ozbiljne nestabilnosti koju, zajedno s neizvesnošću uzrokovanom COVID-19 pandemijom, može da drži pod kontrolom samo vlast koja je spremna da sasluša kritike i da se njima pozabavi”, ističe Kovač.\nOna dodaje da se čini da je opšte mišljenje, čak i onih koji sa simpatijama gledaju na vlast, da ona to nije u stanju da ostvari i da su upravo nedostatak sluha i višak samozadovoljstva doveli Srbiju do protesta u trenutku kada je sasvim jasno da oni mogu doneti velike zdravstvene probleme, kaže Kovač.\nKovač je ocenila ponašanje i izveštavanje većine prorežimskih medija, posebno televizija sa nacionalnom frekvencijom, koje su zapravo ignorisale dešavanja na ulici kao „očekivano“.\n“Zapanjujuće je bilo da za proteste prve večeri ne bismo ni znali da nije bilo N1 televizije. RTS, u čijem se dvorištu sve odigravalo je, kakve li simbolike, u to vreme emitovao seriju „Selo gori, a baba se češlja“. Ostale televizije s nacionalnom frekvencijom takođe su ćutale. Sledećih večeri imali smo reviju analitičara i više komentara na različite teorije zavere o organizatorima protesta, nego na sama dešavanja i na sliku sa lica mesta”, navodi Kovač.\n“Vlast napravila niz propusta”\nGeneralna sekretarna EPuS-a ističe da je aktuelna vlast napravila niz propusta kada su u pitanju mere protiv pandemije COVID-9, ali da se „propusti događaju, dok se za neke odgovara, a neki se opraštaju“.\n“Međutim, ‘propust’ koji se u ovakvim situacijama teško oprašta, jeste činjenica da je vlast uspela da joj ni ovom prilikom ne verujemo. Otud i protesti, kada pri punoj svesti o riziku po sopstveno zdravlje, građani izlaze na ulice”, objašnjava Kovač.\nKako ističe, opšta konfuzija je nastala na samom početku pandemije, da bi se kontradiktorne informacije, saveti i razna manipulisanja kako bi se izbori što pre održali, sastavili u takav pritisak koji je svoj ventil pronašao na jedino mogućem mestu, na ulici.\n“Ne mogu se dvostrukim standardima ocenjivati iste ili slične stvari. Ne možete tvrditi da fudbalske utakmice i izbori nisu bili rizični, a da protesti jesu. Rizično je i jedno i drugo. Uzgred, ukoliko je verovati specijalistima koji tvrde da je suzavac odličan receptor za razne vrste virusa, onda je istina da su ovi protestni skupovi znatno rizičniji od izbornih i sportskih okupljanja. Za koji dan, tako, možemo očekivati porast broja zaraženih koronavirusom, kao što možemo očekivati i ponovne optužbe na račun građana da su svojom neodgovornošću doveli do mogućeg kolapsa zdravstvenog sistema”, navela je Kovač.\nOna smatra da ukoliko bi trenutno stanje u Srbiji bilo samo incident a ne i uobičajena praksa, možda ponašanje države ne bi usporilo ili odložilo napredak ka integraciji u Evropsku uniju.\n“Međutim, plašim da ovi događaji ukazuju na to da se radi o modelu države koji s malim odstupanjima sadašnja vlast promoviše i kao takav ne pripada evropskoj zajednici, onoj kojoj stremimo. Volela bih, naravno, da nisam u pravu”, zaključuje sekretarka Evropskog pokreta.


Štoperima Vojvodine veća ovlašćenja: “Navikavamo se” – SRPSKI NARODNI INFO\nŠtoperima Vojvodine veća ovlašćenja: “Navikavamo se”\nRanko Veselinović sumirao dosadašnji tok priprema Vojvodine u Beleku gde su igrači pre svega radili na taktičkom polju. “Sve je lakše”, poručuje on…\n“Zmajevi” su pod vođstvom mladog trenera igrali moderan fudbal, a to potvrđuje i studija Međunarodnog instituta za fudbalsku statistiku (CIES) iz Švajcarske prema kojoj je Voždovac bio u četrdeset najboljih klubova na osnovu broja tačnih dodavanja po meču.\nTo se najviše odnosi na defanzivce koji će sada mnogo aktivnije učestvovati u građenju napada pošto veliki broj pomenutih dodavanja “otpada” na njihove razmene.\n“Šef je do sada najviše insistirao na pas igri, sa organizacijom igre iz zadnje linije, gde kroz strpljivi posed i promenu težišta igre ugrožavamo protivnika”, kazao je mladi štoper Ranko Veselinović.\nNa treninzima i utakmicama ima vidljivih grešaka, veći je pritisak na zadnjoj liniji, ali sve je to “proces”, kako je nedavno i sam Ilija Stolica i rekao.\n“Mnogo više učestvujemo u igri, traži se da budemo mirni na lopti, da iz našeg poseda u zadnjoj liniji stvaramo višak za napadače. Ima naravno dosta promena, ali vremenom je sve lakše i sve se više navikavamo i prilagođavamo na novi sistem”, iskreno je poručio Ranko Veselinović kome su ovo, veoma zanimljivo, zapravo prve cele pripreme sa prvim timom. Odigrao je čitav meč protiv Rada (2:1), potom je u sastavu bio i za mečeve protiv Slovana (1:0) i Maribora (2:2), a sam ističe da je zadovoljan svojim i timskim nastupom, naročito protiv slovenačkog prvaka koji je igrao i Ligu šampiona. Ali… Uvek ima jedno “ali”.\n“Još uvek možemo da napredujemo i u fizičkom i u taktičkom aspektu”, navodi on.\n“Sale je stvarno odličan igrač i konkurencija je uvek dobra, stalno morate da se dokazujete, a što se tiče Vukasa – on je jedan od naših najboljih igrača i u ove dve utakmice pokazao je da je jednako dobar i na poziciji štopera kao i na zadnjem veznom”, kazao je popularni “Raša”.\nIlija Stolica je označio “nefudbalske stvari” da su tokom jeseni bile veoma otežavajući faktor po igrače, ali se situacija, bar prema rečima igračima, popravlja na bolje.\n“Što se tiče atmosfere ona je za sada na najvišem mogućem nivou. Čak smo imali organizovano timsko takmičenje u kartingu i slobodno vreme za obilazak Antalije”,kazao nam je Veselinović, a zanimljivo je da je najbrži bio upravo Vukasović.\n“Kada su dva treninga dnevno – nema toliko slobodnog vremena jer nam je potreban kvalitetan odmor i oporavak između treninga, a ovako kad je jedan trening – obično sa saigračima idem u spa centar, a nađe se vremena i za Sony Playstation“, poručio je Veselinović za kraj razgovora.


Moskva: Asad ima sve manje neprijatelja - Sputnjik Srbija\n16:56 23.12.2017 (osveženo 17:00 23.12.2017) Preuzmite kraći link\nPrema njegovim rečima, na zajedničkoj konferenciji u Rijadu predstavnici Saudijske Arabije pokušali su da nagovore sirijsku opoziciju da u deklaraciju ne unosi zahtev da predsednik Sirije Bašar el Asad podnese ostavku.\n„Oni su se apsolutno iskreno trudili da urazume opozicionare i da ih ubede da ne treba u završno saopštenje unositi uvredljive pasaže o aktuelnoj vlasti“, rekao je Lavrentjev.\nMnogo je onih koji sirijskoj opoziciji savetuju da odustane od ovakvih saopštenja, kako bi se omogućili normalni uslovi za pregovore u Ženevi. Među njima je i ministar inostranih poslova Saudijske Arabije Adel el Džubejr.\nPrema rečima Lavrentjeva, taj pokušaj, međutim, nije uspeo. On je dodao da predstoji veoma naporan rad, posebno na političkom planu.\nmeđusirijski pregovori u Ženevi, sirijska opozicija, Aleksandar Lavrentjev, Bašar Asad, Saudijska Arabija, Sirija


Ministar Nenad Popović otvorio start up centar na Zlatiboru\nTanjug 19. jula 2021. 11:31\nZLATIBOR – Zlatibor je danas upisan na inovacionu i digitalnu kartu Srbije i cele Evrope, izjavio je ministar bez portfelja zadužen za inovacije i tehnološki razvoj Nenad Popović, otvarajući Regionalni inovacioni smart siti centar na Zlatiboru, u koji je Vlada Srbije uložila 20 miliona dinara.\n„Zlatibor od danas postaje deo integrisanog sistema 25 inovacionih start up centara i tehnoloških parkova u Srbiji. Centar je namenjen meštanima, ali i digitalnim i inovacionim nomadima iz celog sveta, koji pored odmora na Zlatiboru mogu u ovom prostoru i da rade „, naglasio je Popović.\nOn je istakao da je centar namenjen i onima koji žele da pokrenu svoj biznis.\n„Oni koji žele da otvore svoju firmu imaće marketinšku, mentorsku, finansijsku, račcunovodstvenu i pravnu podršku. Sve troškove finansiraće Vlada Republike Srbije i opština Čajetina, jer želimo da se mladi vrate ovde i pokrenu svoj biznis i doprinesu razvoju opštine, regije i cele Srbije „,rekao je ministar Popović.\nPredsednik opštine Čajetina Milan Stamatović istakao je da je vizija Zlatibora vezana za inovacioni i tehnološki razvoj.\n„Kako bi opstali na zahtevnom turističkom tržištu, moramo da odgovorimo potrebama naših sugrađana, pružaoca usluga i turista „, rekao je Stamatović.\nDirektor IBC Zlatibor Darko Đurović istakao je da je velika čast biti deo integrisanog inovacionog sistema.\n„Želimo da i mi damo doprinos inovacionom i tehnološkom razvoju sa našim kreativnim potencijalima i znanjem“, rekao je Đurović.


Katalonska vlada otkazuje referendum o nezavisnosti | Tradicija i običaji\nKatalonska vlada otkazuje referendum o nezavisnosti 0 Podeli PODELI TWEET POŠALJI E-MAIL\nKatalonska vlada otkazuje referendum o nezavisnosti\nKatalonska vlada odustala je od održavanja referenduma o nezavisnosti od Španije koji je bio zakazan za 9. novembar 2014. godine.\nPredsednik vlade Katatalonije Artur Mas objavio je da se otkazuje referendum zakazan za 9. novembar, na sastanku između partija koje traže nezavisnost Katalonije i regionalne vlade. Do otkazivanja je došlo zbog nedostatka pravnih garancija. Umesto toga, vlada će održati proces učešća javnosti - seriju sastanaka i debata u gradovima - o političkoj budućnosti pokrajine.\n"Regionalna vlada je odlučila da konsultacije nisu moguće.", rekao je Hoan Herera iz Inicijative za Kataloniju, političke partije u regionu.\nU međuvremenu, dok se proces učešća finalizuje, grupe koje zastupaju nezavisnost će iskoristiti što više mogu zakone u pokrajini kako bi konsultovali katalonske građane, što Ustavni sud nije uspeo da suspenduje kada je prvobitno blokirao neobavezujuće glasanje krajem septembra. Katalonske vođe su privremeno suspendovale promociju referenduma o nezavisnosti 30. septembra, samo dan nakon odluke suda. Regionalna vlada zaustavila je kampanju kako bi izbegla zakonsku odgovornost državnih službenika zbog prkošenja odluci suda.\nPrema rečima katalonske vlade i ministra za predsedništvo, Franseska Homsa, regionalni lideri su trebali da razmotre neke pripreme za glasanje od 13. do 15. oktobra. On je dodao da "nema rokova" za odlučivanje da li će doći do glasanja. Pre održavanja izbora, Katalonija mora da objavi lokacije biračkih mesta i potpunu listu glasača.\n"Katalonije je odlučna da kanališe svoju zabrinutost kroz legalne i miroljubive mere... Mi ćemo postići to 9. novembra ili ćemo uspeti nekog drugog datuma.", rekao je Felip Pui, koji je zadužen za biznis i rad ispred katalonske vlade.\nOsamnaestog septembra katalonski parlament je velikom većinom odobrio rezoluciju kojom se formalno pita Madrid za dozvolu održavanja referenduma o nezavisnosti 9. novembra. Konsultacija - vlasti Katalonije izbor ne nazivaju referendumom - bi postavila dva pitanja: "Da li želite da Katalonija bude država?" i ako da: "Da li želite da Katalonija bude nezavisna država?".\n"Potpisaću dekret za konsultaciju u Kataloniji, zapravo ću tu konsultaciju zakazati za 9. novembar kao što smo dogovorili pre par meseci sa većinom katalonskih političkih snaga.", rekao je Mas.\nLocirana na severoistoku Španije, Katalonija je bogata oblast i industrijski centar, čija ekonomija je zaslužna za petinu španske. Ona ima svoj sopstveni jezik, bogatu kulturu i istoriju pobuna protiv španske krune.\nU 2014. Katalonija i njena borba za suverenost se često poredila sa Škotskom, koja je izglasala "Ne" na referendumu prošlog meseca, uništavajući nade za stvaranje presedana za druge regione koji žele nezavisnost. Razlozi za poređenje su uglavnom bili ekonomski. Međutim, Škotska je imala zvaničan dogovor sa Londonom za sprovođenje referenduma, dok to još uvek predstavlja tačku spoticanja za Madrid.\nŠpanija nezavisnost Katalonija Škotska Politika


NetSeT Global Solutions Srbija\nPažljivim dizajnom softvera garantujemo sigurnost vaših podataka i pouzdan rad sistema, pozicionirajući NetSeT Global Solutions kao partnera na koga se uvek možete osloniti.\nPOVERENJE ŠIROM SVETA\nPoštujući najviše standarde bezbednosti, zadobili smo poverenje kako građana tako i državnih i privatnih institucija sa četiri kontinenta sveta. Naši sistemi upravljaju podacima visokog stepena poverljivosti.\nZato što želimo da vam omogućimo pristup vašim podacima u svakom trenutku i svuda. Naši proizvodi su dizajnirani da se lako uklope u dinamiku vašeg života.\nNetSeT Global Solutions je IT kompanija koja se bavi razvojem kompleksnih informacionih sistema za upravljanje podacima građana. U ovoj oblasti imamo više od 20 godina iskustva, reference u 15 zemalja na 4 kontinenta, kao i preko 20 sistema instaliranih u regionu. Predstavljamo regionalnog lidera u oblasti elektronske identifikacije, eGovernment-a i specijalizovanih sistema za sigurnu komunikaciju.\nSa sedištem u Beogradu (Srbija), NetSeT čini tim inženjera koji su eksperti u polju zaštite podataka, dizajna skalabilnih sistema visokih performansi i razvoja softvera najsavremenijim alatima. Veoma smo ponosni na sve članove našeg tima, njihov rad omogućava sigurno upravljanje podacima više desetina miliona građana širom sveta i garantuje prepoznatljiv nivo kvaliteta svih proizvoda iz našeg portfolija.\nZa kvalitet svojih proizvoda, i ekspertizu svojih zaposlenih, odlikovani smo sertifikatima ISO 27001 (Information Security), ISO 9001 (Quality Management System) i Bisnode AAA (Highest Creditworthiness).\nLetnji timbilding 2022\nPoslednji četvrtak meseca maja iskoristili smo da se okupimo u nešto opuštenijoj atmosferi na obroncima Fruške gore.\nVinarija Deurić ugostila nas je u prijatnom okruženju nadomak svojih vinograda, gde smo se upoznali sa vrhunskim vinima poznatih sorti. Videli smo kako izgleda celokupan proces nastanka vina, od ulaska grožđa u hangare pa sve do flaširanja, a učestvovali smo i u degustaciji vina.\nDruženje uz vino ali i specijalitete kuhinje, nastavilo se do kasnog popodneva.\nNagrada za identifikacioni dokument godine\nSa ponosom objavljujemo da je Bangladeški elektronski pasoš odabran za identifikacioni dokument 2021. godine u azijskom regionu. Nagrada je priznanje za izuzetna dostignuća i tehničku sofisticiranost programa lične identifikacije ili putnih isprava.\nOduševljeni smo što smo sastavni deo puta ka boljoj i prosperitetnijoj budućnosti Bangladeša. Izgradnja najsavremenije pasoške infrastrukture pruža građanima nove mogućnosti i čuva njihov identitet, što je u osnovi svega što radimo.\nBeogradski biznis ran\nNetSeT Global Solutions i ove godine učestvuje na najvećem sportsko-kompanijskom i team building događaju u Srbiji.\nPreko 10 članova našeg tima je kroz trčanje i druženje učestvovalo na ovoj manifestaciji, gde smo pokazali timski duh na stazi i van nje.\nDok smo se okrenuli prošlo je 20 godina od osnivanja kompanije NetSeT Global Solutions, a kada pogledamo oko sebe vidimo kolege koje su sa nama od samih početaka, kao i višestruko uvećan tim.\nPonosni smo na mnoge uspehe koje smo postigli timskim radom, a među kojima su 70+ miliona identifikacionih dokumenata izdatih kroz naše sisteme, 20+ miliona izdatih digitalnih sertifikata, kao i 10+ zemalja širom sveta koje koriste naše sisteme za upravljanje podacima građana.\nTokom ovih 20 godina formirali smo i mnoga partnerstva, od kojih se posebno ističe partnerstvo sa nemačkom kompanijom Veridos, koje je krunisano i formalnim pristupanjem kompanije NetSeT grupaciji kompanija koju čini kompanija Veridos (Veridos group).\nSa puno entuzijazma gledamo na to šta će narednih 20 godina doneti, dok odlučno koračamo na našem putu da građanima i privredi ponudimo najinovativnije sigurne digitalne servise.\nPlatinum AAA sertifikat 2020\nSa ponosom želimo da podelimo da je naša kompanija od danas nosilac prestižnog Platinum AAA sertifikata koji je stekla izuzetno uspešnim poslovanjem u tri uzastopne godine.\nPlatinum AAA sertifikat je jedan od naprestižnijih sertifikata na teritoriji Evrope. Dodeljuje ga Bisnode AB iz Švedske (član Dun & Bradstreet grupe), na osnovu analize poslovnih rezultata evropskog tržišta za 2020. godinu.\nPlatinum AAA sertifikat se dodeljuje nakon tri uzastopne godine završene sa AAA kreditnim rejtingom, odnosno tri godine uzastopnog Gold rejtinga. Nosioci Platinum sertifikata posluju natprosečno, sa šansama manjim od 1% da će ove kompanije otići u stečaj, likvidaciju ili ući u blokadu.\nSvega nekoliko desetina kompanija od pola miliona aktivnih u Srbiji su nosioci ovog sertifikata.\nVirtuelni sajam zapošljavanja „Karijera nije na pauzi“\nTokom pandemije Koronavirusa, regrutacija i zapošljavanje su postali izazov za svaku kompaniju ali i same kandidate. Krajem aprila je počela sa radom aplikacija MatchAbout, inovativna platforma koja ima za cilj da spoji kompanije sa potencijalnim kandidatima.\nNaša kompanija je podržala ovu inicijativu i u aplikaciji možete pronaći naš virtuelni štand gde se možete informisati o otvorenim pozicijama, saznati nešto više o nama ili nam postaviti neko pitanje.\nNetSeT & ETF\nSvi se sećamo perioda kada smo bili studenti puni energije i želje da što pre počnemo da praktično primenjujemo znanje koje skupljamo tokom školovanja. Ove godine smo u saradnji sa profesorima na Elektrotehničkom fakultetu u Beogradu osmislili projektni zadatak za studente koji se zasniva na realnom projektu koji mi kao firma realizujemo. Studenti će na zadatku raditi dva meseca, uz konsultacije sa nama i profesorima.\nNadamo se da će ovaj poduhvat pružiti studentima korisno iskustvo i pripremiti ih za ono što ih očekuje po završetku studija.\nProširenje razvojnog tima u skladu sa strategijom razvoja kompanije\nNetSeT Global Solutions tim se može pohvaliti da je godinu startovao sa 6 novih inženjera.\nNastavljamo da razvijamo inovativne proizvode sada ojačani dodatnom pozitivnom energijom!\nNovo u našem portfoliju\nPlatforma za digitalni potpis u klaudu\nCloud ID nudi kompletnu paletu usluga od poverenja u klaudu, uključujući digitalni potpis, digitalni pečat, vremenski žig i verifikaciju dokumenta. Koristeći Cloud ID, možete zaboraviti na štampanje, ručno potpisivanje i fizički transport ugovora, faktura, ovlašćenja i ostalih dokumenata od poverenja, digitalizujući svoje procese i čineći ih znatno pristupačnijim, modernijim i ekonomičnijim.\nNetSeT USPEŠNE PRIČE\nŽivimo u vremenu u kom se ubrzano krećemo ka potpunoj digitalizaciji procesa, postupaka i načina funkcionisanja administrativnih sistema. Postoji pregršt uspešnih sistema koji onlajn komuniciraju sa svojim korisnicima…\nBangladeš na putu ka digitalnoj budućnosti\nPasoši i putna dokumenta igraju ključnu ulogu u kreiranju ekosistema koji garantuje bezbednost putnika i omogućava jednostavan i efikasan prelazak graničnih prelaza. Korišćenjem savremenih putnih dokumenata sa čipom, naprednih algoritama za poređenje biometrijskih podataka i automatskih elektronskih kapija, odgovorne i moderne države stavljaju tehnologiju u službu svojih građana i koriste je na način koji građanima omogućava što prijatnije iskustvo tokom putovanja.\nSeverna Makedonija i partnerstvo koje traje\nMislimo da nema lepšeg osećaja nego kada se poverenje i saradnja potvrde i ponove nakon više od decenije. U to smo se uverili kada nam se klijent obratio…\nSa ponosom predstavljamo neke od naših dugogodišnjih partnera:\nPosle dugogodišnje uspešne saradnje, od februara 2017. godine smo i zvanično postali strateški partner kompanije Veridos GmbH. Veridos je deo grupacije koju predvode kompanije Giesecke+Devrient i Bundesdruckerei, sa sedištem u Minhenu i Berlinu. Ove dve kompanije predstavljaju dva najveća nemačka proizvođača identifikacionih dokumenata, koja zajedno sa kompanijom Veridos formiraju mrežu od 72 entiteta rasprostranjena u 30 zemalja širom sveta, zapošljavajući preko 11.000 ljudi. Kao član ove grupacije, Veridos poseduje stručnost, dugogodišnje iskustvo i inovativnu snagu potrebnu za građenje internacionalnog biznisa vrednog preko dve milijarde evra.\nAko pored sistema vrednosti, sa nama deliš i strast prema oblastima elektronske identifikacije, sigurne razmene podataka i dizajna kritične informacione infrastrukture, onda si ti pravi kandidat za nas. Dođi da se upoznamo, pošalji nam CV i naša HR služba će te kontaktirati. Mi za sebe volimo da kažemo da smo nešto kao 007 među IT kompanijama.\nIzdvojeno iz NetSeT bloga\nViše o kompaniji NetSeT Global Solutions možete saznati na stranici O nama, kontaktiranjem našeg uvek ljubaznog osoblja na office@netsetglobal.rs ili preuzimanjem naše kompanijske brošure (PDF).


Mika Kostić Biografija – Poznati.info\nMirjana Mika Kostić je rođena 6. avgusta 1983. godine u Kanjiži. Svoj talenat i strast za muzikom je nasledila od svog oca Ivana koji je ceo život posvetio muzici. Muzičko obrazovanje je stekla vrlo rano, sa pet godina je pohađala časove klavira, da bi sa osamnaest diplomirala je u srednjoj muzičkoj školi u Subotici. Uporedo sa muzičkim obrazovanjem diplomirala je i na Višoj školi za obrazovanje Vaspitačica. Na audiciji u Atini i Dablinu dva puta je osvojila stipendiju sa prestižni koledž Berkli u Bostonu međutim oba puta je bila prinuđena da taj odlazak odloži. 2008 je učestvovala u muzičkom takmičenju „Operacija trijumf“. 2009. godine je u prepunoj Beogradskoj Areni na otvaranju Univerzijade Miki je pripala čast da peva himnu Srbije. 2010. godine je učestvovala na „Evrosongu“ kao prateći vokal grupe „Regina“.


Podsticaji su uplaćeni na račune 2.300 pravnih i fizičkih subjekata i ovo je već treća godina u nizu kako se ta sredstva isplaćuju na vrijeme. Prema riječima Sulejmana Kulenovića, ministra poljoprivrede u Vladi USK, za podsticaje u raznim vidovima poljoprivredne proizvodnje ove godine je predviđeno 4,8 miliona maraka.\n“U narednom periodu isplatićemo poticaje proizvođačima u drugim oblastima poljoprivredne proizvodnje i na ovaj način nastavljamo provoditi našu politiku snažne podrške poljoprivrednom sektoru“, istakao je Kulenović.\nPredsjednik Saveza udruženja poljoprivrednika USK Husein Selimović pohvalio je odnos kantonalnih vlasti u proteklih nekoliko godina, istakavši kako se svake godine povećava obim sredstava za podsticaje u oblasti agrarne proizvodnje.\n“Međutim, situacija je i dalje teška, jer sva dugovanja za podsticaje nisu isplaćena. To se odnosi na dugovanja Vlade Federacije BiH, jer još nisu isplaćeni ni svi podsticaj iz 2014. godine, a ukupna dugovanja, samo za primarnu proizvodnju, iznose oko 3,8 miliona maraka”, istakao je Selimović. Nezavisne novine\nTagovi: izborpodsticajiunsko-sanski kantonvaznovlada


Zbog izjave Borisova MSP Srbije pozvalo na razgovor otpravnicu poslova bugarske ambasade\nBeta 8. jula 2019. 20:55\nMinistarstvo spoljnih poslova (MSP) Srbije saopštilo je da je danas pozvalo na razgovor privremenu otpravnicu poslova u Ambasadi Bugarske u Beogradu Ivu Krulevu zbog izjave bugarskog premijera Bojka Borisova u vezi s nezavisnošću Kosova.\nU saopštenju se navodi da je Karlovoj, pozvanoj po nalogu ministra spoljnih poslova Srbije Ivice Dačića, rečeno da je „izjava Borisova neprihvatljiva, jer nije tačna, a tiče se najznačajnijeg pitanja za svaku zemlju, pitanja teritorijalnog integriteta“.\n„Ta izjava nije u skladu s očekivanjima Srbije o prijateljskim i dobrosusedskim odnosima. Ponovljeno je da se Srbija nada da se takve izjave neće ponoviti ubuduće. Stav EU nije nezavisno Kosovo, i toga bi svi trebalo da se pridržavaju“, navelo je MSP Srbije.\nNavodi se i da je „ponovljena spremnost Srbije da nastavi da razvija i produbljuje dobrosusedske odnose sa Bugarskom“ i još jednom izražena zahvalnost na podršci koju Sofija pruža Beogradu na putu ka EU.\nDačić će se sutra sastati s ministarkom spoljnih poslova Bugarske Ekatarinom Zaharijevom u Visokim Tatrama u Slovačkoj, na neformalnom sastanku šefova diplomatija zemalja članica Organizacije za evropsku bezbednost i saradnju (OEBS), dodaje se u saopštenju.\nBorisov je prošle nedelje izjavio da novoizabrani šef evropske diplomatije, Španac Žozep Borel, treba da zastupa interese EU po pitanju nezavisnosti Kosova, a ne svoje zemlje koja nije priznala Kosovo.\nDačić je u subotu rekao da pozicija EU „nije da je Kosovo nezavisno“ i poručio Borisovu da treba da poštuje taj stav Unije, a ne da „drži lekcije“ Borelu.